Rapport mill-Kummissjoni - Ir-Rapport dwar il-Politika tal-Kompetizzjoni, 2005 /* SEK/2006/0761 finali */





[pic] | IL-KUMMISSJONI TAL-KOMUNITAJIET EWROPEJ | Brussell, 15.6.2006 SEC(2006)761 finali RAPPORT MILL-KUMMISSJONI Ir-Rapport dwar il-Politika tal-Kompetizzjoni , 2005 WERREJ Daħla 7 I – L- Antitrust – L-Artikoli 81, 82 u 86 KE 12 A – Ir-regoli leġiżlattivi, interpretattivi u proċedurali 12 1. L-Abbuż mid-dominanza 12 2. Il-ftehimiet u l-prattiki miftiehma 13 2.1. Ir-Regolamenti dwar l-Eżenzjoni ta’ Kategorija tat-Trasport 13 2.1.1. It-trasport marittimu 13 2.1.2. It-trasport bl-ajru 14 2.2. Ir-regolament dwar l-eżenzjoni tal-kategorija tad-distribuzzjoni tal-vetturi bil-mutur 15 3. Ir-Regoli proċedurali 17 3.1. L-aċċess għall-fajl 17 3.2. Jiġu trattati l-informazzjoni tas-suq u l-ilmenti 18 Kaxxa 1: L-Artikoli 81 u 82 KE: L-interess Komunitarju fit-tmexxija ta’ allegazzjonijiet ta’ ksur u ta’ stabbiliment tal-prijoritajiet 19 4. L-eżami selettiv tal-leġiżlazzjoni ta’ l-UE b’relazzjoni mal-kompetizzjoni 21 5. Il- Green Paper dwar azzjonijiet ta’ danni għall-ksur tar-regoli ta’ l- antitrust tal-KE 22 B – L-Applikazzjoni ta’ l-Artikoli 81, 82 u 86 24 1. L-enerġija, l-industriji bażiċi, il-kimiċi u l-farmaċewtiċi 24 1.1. L-enerġija 24 1.2. L-industriji bażiċi 30 1.3. Il-kimiċi 31 1.4. Il-farmaċewtiċi 31 Kaxxa 2: AstraZeneca: abbuż mill-proċeduri tal-gvern fis-settur farmaċewtiku 33 2. L-informazzjoni, il-mezzi ta’ komunikazzjoni u l-medja 34 2.1. Il-mezzi ta’ komunikazzjoni elettroniċi u s-servizzi postali 34 2.2. Il-medja 40 2.3. L-industriji ta’ l-informazzjoni, l-internet u elettronika għall-konsumatur 43 3. Is-Servizzi 44 3.1. Is-servizzi finanzjarji 44 3.2. It-trasport 47 3.2.1. It-trasport bl-ajru 47 3.2.2. It-trasport intern 49 3.3. In-negozji tad-distribuzzjoni u servizzi oħrajn 49 3.3.1. Il-professjonijiet 49 3.3.2. Il-ġestjoni ta’ l-iskart 51 4. L-industrija, l-Oġġetti tal-konsumaturi u l-Manifattura 52 4.1. L-oġġetti tal-konsumaturi u l-oġġetti ta’ l-Ikel 52 4.2. L-industriji mekkaniċi u industriji oħrajn tal-manifattura inkluż it-tagħmir tat-trasport 54 5. Il-Kartelli 58 5.1. Stampa ġenerali ta’ l-iżviluppi fil-politika dwar il-kartelli 58 5.1.1. Direttorat ġdid 58 5.1.2. Il-programm ta’ klemenza tal-Kummissjoni 59 5.2. Il-każijiet 61 C – L-ECN: L-istampa ġenerali tal-kooperazzjoni 65 1. Stampa ġenerali 65 1.1. Il-kooperazzjoni dwar il-kwistjonjiet ta’ politika 65 1.2. L-adattament tal-liġijiet nazzjonali sabiex jigi żgurat l-infurzar effiċjenti mill-NCAs 66 1.3. Il-kooperazzjoni fil-każijiet individwali 66 2. L-applikazzjoni tar-regoli tal-kompetizzjoni ta’ l-UE mill-qrati nazzjonali fl-UE: Rapport dwar l-implimentazzjoni ta’ l-artikolu 15 tar-Regolament (KE) Nru 1/2003 69 2.1. L-għajnuna fil-forma ta’ informazzjoni jew fil-forma ta’ opinjoni 69 2.2. Is-sentenzi tal-qrati nazzjonali 69 2.3. L-intervent amicus curiae 70 2.4. Il-finanzjament tat-taħriġ ta’ l-imħallfin nazzjonali fil-liġi tal-kompetizzjoni ta’ l-UE 70 2.5. Is-sommarji ta’ l-opinjonijiet maħruġa mill-Kummissjoni skond l-Artikolu 15(1) tar-Regolament (KE) Nru 1/2003 70 3. Il-kooperazzjoni ta’ l-ECN fis-setturi differenti 72 D – Każijiet Magħżula tal-Qorti 75 E – STATISTIKA 81 II – Il-kontroll ta’ l-amalgamazzjonijiet 83 A – Ir-Regoli Leġiżlattivi u Interpretattivi 84 1. l-Istudju tar-rimedji 84 2. Il-Gwida l-Ġdida dwar l-Abbandun ta’ l-Amalgamazzjonijiet 86 3. Ħidmet l-Allokazzjoni Ffaċilitata tal-Każijiet – l-esperjenza matul l-2005 87 3.1. L-istampa ġenerali ta’ l-istatistika 87 3.2. Il-prattikalitajiet tar-referenza ta’ qabel in-notifika 88 B – Id-deċiżjonijiet tal-Kummissjoni 89 1. Id-Deċiżjonijiet meħuda skond l-Artikolu 8 89 2. Id-Deċiżjonijiet meħuda skond l-Artikolu 6(1)(b) u l-Artikolu 6(2) 95 3. Ir-Referenzi 98 4. In-Notifiki Rtirati/l-Operazzjonijiet Abbandunati 104 C – Każijiet Magħżula tal-Qorti 107 D – STATISTIKA 112 III – Il-kontroll ta’ l-għajnuna Statali 114 A – Ir-regoli leġiżlattivi u interpretattivi 114 1. Ir-Regolamenti, il-Linji ta’ gwida u l-Mezzi ta’ komunikazzjoni 114 1.1. Il-Pjan ta’ Azzjoni dwar l-Għajnuna Statali 114 Kaxxa 3: Il-Pjan ta’ Azzjoni dwar l-Għajnuna Statali 114 1.2. Il-Linji ta’ Gwida dwar l-għajnuna reġjonali nazzjonali għall-2007 – 2013 115 1.3. Il-qafas futur għall-R&D u għall-innovazzjoni 117 1.4. Il-komunikazzjoni dwar l-għajnuna Statali għall-assigurazzjoni tal-kreditu ta’ l-esportazzjoni 118 1.5. Ir-reviżjoni tal-Linji ta’ Gwida dwar l-Għajnuna Ambjentali 119 1.6. Is-servizzi ta’ interess ekonomiku ġenerali 120 Kaxxa 4: Is-servizzi ta’ interess ekonomiku ġenerali 120 2. L-Agrikultura 121 2.1. Ir-rappurtaġġ annwali ġdid dwar l-għajnuna Statali 121 2.2. It-trasparenza 122 3. Il-faħam 122 4. It-Trasport 123 5. It-Trasparenza 124 6. It-tkabbir 125 6.1. L-għajnuna eżistenti fl-Istati Membri l-ġodda 125 6.2. L-adeżjoni tal-Bulgarija u tar-Rumanija 125 B – Il-Każijiet 127 1. L-għajnuna għas-Salvataġġ u għar-Ristrutturar 127 1.1. L-għajnuna għas-salvataġġ 127 1.2. L-għajnuna għar-ristrutturar 128 2. Il-Bini tal-Bastimenti 133 3. L-Azzar 137 4. Ix-Xandir Pubbliku, il- broadband , l-industrija tal-films 138 5. Il-Banek 143 6. L-għajnuna reġjonali 143 7. L-għajnuna għar-riċerka u l-iżvilupp, l-għajnuna għall-innovazzjoni 147 8. L-għajnuna Ambjentali u dik biex tiġi ffrankata l-enerġija 151 9. L-għajnuna għat-taħriġ, għall-impjiegi u għall-intrapriżi żgħar u ta’ daqs medju 155 10. L-għajnuna Fiskali 157 11. L-għajnuna biex tagħmel tajjeb għad-dannu kkawżat mid-diżastri naturali 162 12. Oħrajn: is-Saħħa, is-Servizz postali, id-Difiża 163 13. L-Agrikultura 164 14. Is-Sajd 168 15. Il-Faħam 169 16. It-Trasport 170 16.1. It-trasport bil-ferroviji 170 16.2. It-trasport ikkombinat 171 16.3. It-trasport bit-triq 171 16.4. It-trasport bl-ajru 172 C – L-infurzar tad-Deċiżjonijiet dwar l-Għajnuna Statali 175 1. Daħla 175 2. Il-każijiet individwali 176 D – Każijiet Magħżula tal-Qorti 178 E – STATISTIKA 184 IV – L-attivitajiet internazzjonali 186 A – It-Tkabbir u l- Balkani tal-Punent 186 B – Il-Kooperazzjoni Bilaterali 187 1. Daħla 187 2. Il-ftehimiet ma’ l-Istati Uniti, mal-Kanada u mal-Ġappun 187 3. Il-Kooperazzjoni ma’ pajjiżi u Reġjuni oħrajn 191 C – Il-Kooperazzjoni Multilaterali 193 1. In-Netwerk Internazzjonali tal-Kompetizzjoni 193 2. L-OECD 195 V – L-istampa ġenerali għall-2006 199 1. L- Antitrust 199 2. L-Amalgamazzjonijiet 200 3. L-Għajnuna Statali 200 4. L-Attivitajiet Internazzjonali 201 L-Anness – Il-Każijiet diskussi fir-Rapport 202 1. L-Artikoli 81, 82 u 86KE 202 2. Kontroll ta’ l-amalgamazzjonijiet 204 3. Għajnuna Statali 205 Daħla DAĦLA MID-DIRETTUR ĠENERALI GĦALL-KOMPETIZZJONI Fl-2005, id-DĠ għall-Kompetizzjoni għamel progress sostanzjali lejn applikazzjoni aktar effettiva u mmirata tar-regoli tal-kompetizzjoni fl-oqsma kollha ta’ l-attivitajiet tagħna. Ra t-tnedija tal-Pjan ta’ Azzjoni dwar l-Għanjuna Statali (SAAP – State Aid Action Plan ), pakkett ta’ riformi wiesa’ mfassal biex iwassal regoli ta’ l-għajnuna Statali li huma aktar iffokati sabiex tingħata spinta lil għajnuna mmirata aħjar, pereżempju, għajnuna li għandha l-għan li tagħti spinta lill-innovazzjoni, lill-kapital ta’ riskju, lir-riċerka u l-iżvilupp. L-għan aħħari tas-SAAP huwa li joffri aktar prevedibbiltà fil-kontroll ta’ l-għajnuna Statali, riżultati ekonomiċi aħjar u governanza aħjar. Il-kontroll ta’ l-għajnuna Statali ra wkoll żjieda sinifikanti fl-ammont ta’ xogħol fl-attivitajiet ta’ mmaniġġjar ta’ każijiet, b’676 każ ġdid irreġistrat fl-2005 (żjieda ta’ 8 % meta mqabbla mas-sena ta’ qabel). Fl-infurzar ta’ l- antitrust, id-DĠ għall-Kompetizzjoni ta l-ogħla prijorità lill-iskoperta, liż-żarmar u lis-sanzjonar tal-kartelli, l-aktar forma dannuża ta’ mġiba anti-kompetittiva. Il-kartelli jgħollu l-prezz ta’ l-oġġetti u tas-servizzi b’mod artifiċjali, inaqqsu l-provvista u jfixklu l-innovazzjoni (u hekk il-konsumaturi jispiċċaw iħallsu aktar għal inqas kwalità), u jistgħu jżidu l-ispejjeż ta’ l- inputs għan-negozji Ewropej b’mod sinifikanti. Is-suċċess tal-programm tal-klemenza tal-Kummissjoni, li wassal għal numru li qed jiżdied ta’ investigazzjonijiet tal-kartelli, huwa sinjal inkoraġġjanti ta’ l-effettività tal-politika tagħna. Fl-2005, il-Kummissjoni adottat ħames deċiżjonijiet kontra l-kartelli; il-multi imposti ammontaw għal total ta’ EUR 683.029 miljun. Sabiex jissaħħu l-kapaċitajiet fil-ġlieda kontra l-kartelli, fl-2005 inħoloq Direttorat apposta għall-Kartelli fid-DĠ għall-Kompetizzjoni. L-attività l-oħra ta’ l-infurzar ta’ l- antitrust tad-DĠ għall-Kompetizzjoni kienet immarkata b’attenzjoni dejjem aktar iffokkata fuq li jiġu indirizzati każijiet li jinvolvu prattiki li huma l-aktar dannużi għall-konsumaturi. Bħala eżempju, il-Kummissjoni ssanzzjonat lil AstraZeneca talli użat ħażin is-sistema regolatorja sabiex iddewwem id-dħul fis-suq ta’ drogi ġeneriċi li jikkompetu mal-prodott tant popolari tagħha il-Losec. Minbarra l-proċeduri formali ta’ ksur, sar ukoll użu mill-possibbiltà l-ġdida li offra r-Regolament (KE) Nru 1/2003 biex jinkisbu impenji li jorbtu mill-intrapriżi ħalli jissolvew il-kwistjonijiet tal-kompetizzjoni. Dan kien il-każ, pereżempju, f’relazzjoni mal-politika kummerċjali tal-Coca-Cola. Avveniment importanti fl-implimentazzjoni tar-Regolament (KE) Nru 1/2003 kienet it-tnedija ta’ l-ewwel żewġ stħarriġ settorjali skond l-Artikolu 17: wieħed fis-settur tas-servizzi finanzjarji u l-ieħor fis-settur ta’ l-enerġija (il-gass u l-elettriku), bit-tnejn li huma ewlenin sabiex jintlaħaq l-għan usa tal-politika tal-Kummissjoni tat-Tkabbir u l-Impjiegi. B’dan l-istħarriġ settorjali, il-Kummissjoni tat dak li wegħdet fl-impenn tagħha lejn metodu għall-infurzar aktar pro-attiv u bbażat fuq l-ekonomija. Il-Kummissjoni ser tuża r-riżultati ta’ dan l-istħarriġ biex tiddetermina jekk u liema azzjonijiet ta’ infurzar u azzjonijiet regolatorji huma meħtieġa f’dawn is-setturi sabiex ikun żgurat il-funzjonament xieraq tas-suq intern. L-analiżi tar-riżultati ta’ dan l-istħarriġ settorjali u għoti ta’ azzjoni ta’ segwitu xierqa se jkunu kompiti ewlenin għad-DĠ għall-Kompetizzjoni fl-2006 u lil hinn. Fil-qasam ta’ l-amalgamazzjonijiet, fl-2005 żdiedet l-attività ta’ l-infurzar, minħabba t-tendenza ġenerali li hawn bħalissa li tiżdied l-attività ta’ l-amalgamazzjonijiet u ta’ l-akkwisti. Kien hemm 313-il każ ta’ amalgamazzjoni notifikati, li rrappreżentaw żieda ta’ 25% meta mqabbla ma’ l-2004. L-investigazzjonijiet mid-DĠ għall-Kompetizzjoni għandhom tendenza wkoll li jistrieħu fuq sejbien tal-fatti dejjem aktar bir-reqqa. L-attenzjoni hija ffokkata fuq l-identifikazzjoni fejn hemm dubji dwar il-kompetizzjoni li jibqgħu wara analiżi ekonomika soda u li jkunu bbażat fuq il-fatti. Ingħatat attenzjoni partikolari lill-amalgamazzjonijiet li jistgħu jxekklu l-kisba ta’ l-għanijiet ta’ liberalizzazzjoni ta’ l-UE. It-titjib ta’ l-effettività tar-regoli tal-kompetizzjoni ta’ l-UE kien għan ewlieni tal-modernizzazzjoni, wieħed li jista’ jinkiseb biss billi jiġi żgurat il-funzjonament xieraq tan-Netwerk Ewropew tal-Kompetizzjoni (ECN - European Competition Network ), li jġib flimkien lill-Kummissjoni u lill-Awtoritajiet Nazzjonali tal-Kompetizzjoni (NCA - National Competition Authorities ) ta’ l-Istati Membri. L-għan ewlieni tiegħu huwa li tiġi żgurata l-applikazzjoni koerenti u konsistenti tar-regoli tal-kompetizzjoni ta’ l-UE fl-UE mkabbra. F’dak il-kuntest, il-Kummissjoni ġiet mgħarrfa, skond l-Artikolu 11(4) tar-Regolament (KE) Nru 1/2003, bi kważi 80 każ fejn NCA ipprevediet li se tadotta deċiżjoni skond l-Artikolu 81 u/jew 82. Id-DĠ għall-Kompetizzjoni, flimkien mad-DĠ għas-Soċjetà ta’ l-Informazzjoni, għandu rwol importanti fl-implimentazzjoni tal-qafas regolatorju għall-mezzi ta’ komunikazzjoni elettroniċi li ġie adottat mill-Kummissjoni fl-2002, li jibni fuq il-prinċipji tal-liġi tal-kompetizzjoni ta’ l-UE. Taħt dak il-qafas, id-DĠ għall-Kompetizzjoni huwa ko-responsabbli, flimkien mad-DĠ għas-Soċjetà ta’ l-Informazzjoni, biex jirrivedi n-notifiki mill-awtoritajiet nazzjonali regolatorji tal-miżuri regolatorji għas-swieq tal-mezzi ta’ komunikazzjoni elettroniċi. Fl-2005, ġew trattati 201 notifika bħal dawn (aktar minn darbtejn il-figura korrispondenti għall-2004: 89). Id-deċiżjonijiet li adottat il-Kummissjoni dwar notifiki bħal dawn ukoll kważi rduppjaw fl-2005 meta mqabbla ma l-2004, fejn marru minn 64 għal 117. Fl-2005, ħadna wkoll passi importanti biex niżguraw l-implimentazzjoni effettiva tad-deċiżjonijiet tal-Kummissjoni fil-qasam tal-kompetizzjoni, kif jintwera mill-ftuħ tal-proċeduri formali għan-nuqqas ta’ konformità fil-każ tal-Microsoft (Diċembru). Fil-qasam ta’ l-għajnuna Statali, ukoll, tnaqqas l-ammont ta’ għajnuna Statali illegali u inkompatibbli li kellha tinġabar lura fuq il-bażi tad-deċiżjonijiet li ġew adottati bejn l-2000 u nofs l-2005: mit-total ta’ EUR 9.4 biljuni, madwar EUR 7.9 biljuni effettivament inġabru lura sa l-aħħar ta’ Ġunju 2005. Minbarra s-SAAP, id-DĠ għall-Kompetizzjoni għamel progress importanti dwar il-proċess ambizzjuż fir-reviżjoni tal-politika tal-kompetizzjoni tiegħu, li għandu l-għan li jestendi l-infurzar tal-kompetizzjoni biex itejjeb l-effettività tar-regoli tal-kompetizzjoni ta’ l-UE kif ukoll jagħti spinta lill-kompetittività. Id-dokument ta’ diskussjoni tad-DĠ għall-Kompetizzjoni dwar l-applikazzjoni ta’ l-Artikolu 82 KE għall-abbużi ta’ esklużjoni u l-adozzjoni tal- Green Paper dwar il-klejms għad-danni ser jikkontribwixxu biex tissaħħaħ il-kultura tal-kompetizzjoni fl-UE. Bħala eżempju ieħor, il-Kummissjoni pproponiet li tirrevoka l-eżenzjoni tal-kategorija (block exemption) tal-gruppi internazzjonali tat-tbaħħir mill-projbizzjoni formali tar-regoli tal-kompetizzjoni ta’ l-UE fuq prattiki kummerċjali restrittivi. Ir-revoka ta’ l-eżenzjoni ser tibbenefika lill-esportaturi ta’ l-UE billi tbaxxi l-prezzijiet tat-trasport filwaqt li jinżammu servizzi li wieħed jista’ jistrieħ fuqhom, biex b’hekk tiżdied il-kompetittività ta’ l-industrija ta’ l-UE. Fl-aħħarnett, fl-2005 id-DĠ għall-Kompetizzjoni wkoll investa riżorsi konsiderevoli f’appoġġ għal inizjattivi ta’ regolamentazzjoni aħjar. Dan inkluda b’mod partikolari l-eżami selettiv ta’ l-inizjattivi ġodda mill-Kummissjoni biex ikun ivvalutat l-impatt tagħhom fuq il-kompetizzjoni kif ukoll id-difiża tal-kompetizzojni vis-à-vis l-Istati Membri. Flimkien max-xogħol ta’ iżvilupp tal-politika tagħna stess, dawn l-azzjonijiet ikkontribwew biex titjieb l-effettività tar-regoli tal-kompetizzjoni u biex jiġu provduti t-trasparenza u l-prevedibbiltà lill-komunità kummerċjali u lill-konsumaturi. Kollox ma’ kollox, l-2005 kienet sena ta’ progress importanti kemm f’termini ta’ konsolidazzjoni tar-reġim irriformat tal-kompetizzjoni għall- anti-trust u għall-amalgamazzjonijiet, kif ukoll fir-riforma wiesgħa tal-qasam ta’ l-għajnuna Statali. L-2005 ġabet ukoll avvanzi importanti fl-implimentazzjoni ta’ metodu aktar orjentat lejn l-impatt u aktar ibbażat fuq l-ekonomija lejn il-problemi tal-kompetizzjoni fl-istrumenti eżistenti kollha. Fl-aħħarnett, fl-2005 id-DĠ għall-Kompetizzjoni nieda proġetti ġodda importanti – b’mod aktar notevoli l-istħarriġ settorjali – li r-riżultati tagħhom ser iwasslu għal inizjattivi ġodda u/jew azzjonijiet ta’ infurzar fis-snin li ġejjin. Dawn ser ikunu ta’ benefiċċju għall-konsumaturi ta’ l-UE, kemm jekk individwi kif ukoll jekk negozji, u ser jikkontribwixxu għall-kompetittività ta’ l-UE. MESSAĠĠ MILL-UFFIĊJAL TAS-SMIGĦ Il-Kummissjoni ħolqot il-post ta’ Uffiċjal tas-Smigħ sabiex tafda t-tmexxija tal-proċeduri amministrattivi f’każijiet ta’ antitrust u amalgamazzjoni f’idejn persuna indipendenti mogħnija b’esperjenza fi kwistjonijiet ta’ kompetizzjoni, bl-integrità meħtieġa biex tikkontribwixxi għall-oġġettività, għat-trasparenza u għall-effiċjenza ta’ dawk il-proċeduri. L-Uffiċjal tas-Smigħ iwettaq dan il-kompitu skond il-Mandat. Il-kunfidenzjalità vs. l-aċċess għall-fajl fil-kuntest ta’ l-Avviż dwar ir-regoli għall-aċċess għall-fajl Fl-2005, f’numru ta’ każijiet, inqalgħu kwistjonijiet diffiċli li kellhom x’jaqsmu ma’ l-aċċess għall-fajl. B’mod speċifiku, f’uħud mill-każijiet fejn il-fajl tal-każ kien fih eluf ta’ dokumenti li għalihom, b’mod raġonevoli, intalbet il-kunfidenzjalità, it-talbiet għall-aċċess għall-fajl irriżultaw f’dewmien tal-proċedura. Minħabba l-ħtieġa li għal kull dokument ikun ivverifikat jekk l-interess li sar talba għalih fl-aċċess għall-iskopijiet tad-drittijiet tad-difiża għelibx il-kunfidenzjalità, preparazzjoni bir-reqqa ta’ l-aċċess għall-fajl hija essenzjali għal proċedura f’waqtha. Huwa fl-interessi tal-parteċipanti kollha li l-proċedura timxi b’rata mgħaġġla u bil-ħeffa. Għalhekk, il-prinċipji ta’ gwida għall-kunfidenzjalità għandhom ikunu osservati mill-fornituri ta’ l-informazzjoni u minn dawk li jitolbu l-aċċess għal informazzjoni kunfidenzjali. B’mod partikolari: - Il-fornituri ta’ l-informazzjoni għandhom iressqu talbiet għall-kunfidenzjalità b’raġunijiet suffiċjenti u limitati għal passaġġi speċifiċi fejn il-periklu ta’ dannu serju jista’ jiġi affermat b’mod raġonevoli. Trid tiġi provduta verżjoni mhux kunfidenzjali ta’ l-informazzjoni, u għandha tiġi inkluża deskrizzjoni konċiża ta’ kull parti ta’ l-informazzjoni mħassra. Huwa importanti li l-verżjonijiet mhux kunfidenzjali u d-deskrizzjonijiet ta’ l-informazzjoni mħassra jkunu stabbiliti b’mod li jippermetti lil kwalunkwe parti li għandha aċċess għall-fajl li tiddetermina jekk hemmx probabbiltà li l-informazzjoni mħassra hiex ser tkun rilevanti għad-difiża tagħha u għalhekk jekk hemmx raġunijiet suffiċjenti biex titlob lill-Kummissjoni ħalli tagħti aċċess għall-informazzjoni mitluba ikkonċernata. - Il-partijiet li jitolbu aċċess għal informazzjoni kunfidenzjali għandhom iressqu talbiet dettaljati u sostanzjati li b’mod ċar juru l-interess tagħhom f’dokumenti speċifiċi f’termini tad-dritt tad-difiża. Id-Deċiżjonijiet ta’ l-Uffiċjali tas-Smigħ Fl-2005, matul l-attivitajiet tagħhom li jieħdu ħsieb talbiet individwali għal aċċess għall-fajl, l-Uffiċjali tas-Smigħ ħadu 13-il deċiżjoni skond l-Artikolu 8 tal-Mandat tagħhom f’seba’ każijiet. Skond l-Artikolu 8, il-partijiet jistgħu jitolbu aċċess għad-dokumenti li jemmnu li huma meħtieġa għall-eżerċizzju xieraq tad-dritt tagħhom li jinstemgħu u li ma ġewx żvelati lilhom għal raġunijiet ta’ kunfidenzjalità. L-Uffiċjal tas-Smigħ jista’ jiddeċiedi li jirrifjuta, jew li jagħti aċċess sħiħ jew parzjali għal dokumenti bħal dawn. Fl-2005, ma kienx meħtieġ li l-Uffiċjali tas-Smigħ jieħdu xi deċiżjoni skond l-Artikolu 9. Skond dan l-Artikolu tal-Mandat, l-Uffiċjali tas-Smigħ jiddeċiedu li l-Kummissjoni tista’ tiżvela l-informazzjoni anki jekk intrapriża toġġezzjona għal żvelar bħal dan, jekk isibu li l-informazzjoni mhix protetta, jew jekk il-bilanċ bejn l-interess li tiġi żvelata l-informazzjoni u d-dannu li jista’ jirriżulta billi tiġi żvelata taqa’ fuq in-naħa ta’ l-iżvelar. Jista’ jsir appell kontra deċiżjoni bħal din quddiem il-qrati Ewropej, u b’mod komuni l-proċess jissema bħala l-proċedura ta’ l-Akzo. Sabiex tkun evitata proċedura ingumbranti, l-Uffiċjali tas-Smigħ istitwew il-prattika li jibagħtu dawk li jissejħu “ittri ta’ qabel l-Artikolu 9”. Dawn jgħarrfu lill-intrapriżi dwar il-pożizzjoni preliminari ta’ l-Uffiċjali tas-Smigħ qabel ma jieħdu deċiżjoni definittiva u li torbot legalment skond l-Artikolu 9. Fl-2005 intbagħtu numru ta’ ittri bħal dawn. L-ambitu tal-fajl tal-każ Matul l-2005, l-Uffiċjali tas-Smigħ irrikonoxxew illi, skond il-ġurisprudenza, il-partijiet għandu jkollhom id-dritt, meta ssir it-talba, għal aċċess għad-dokumenti kollha li oġġettivament huma relatati ma’ l-allegat ksur, bla dannu għall-eċċezzjonijiet normali minħabba raġunijiet ta’ konfidenzjalità jew minħabba n-natura interna tad-dokumenti kkonċernati. Madankollu, is-servizzi rilevanti tal-Kummissjoni jgawdu minn ċertu marġni ta’ diskrezzjoni fid-deċiżjoni tagħhom li jingħaqdu f’investigazzjonijiet li jqisu li huma biżżejjed relatati. Raġunijiet oġġettivi jistgħu jwasslu biex is-servizzi rilevanti tal-Kummissjoni jiddeċiedu illi analiżi komprensiva u bir-reqqa ta’ l-imġiba anti-kompetittiva li qed tiġi investigata teħtieġx esplorazzjoni fi swieq tal-prodotti jew ġeografiċi differenti fl-istess ħin, jew le. Ir-rapporti u s-smigħ orali ta’ l-Uffiċjali tas-Smigħ L-Uffiċjali tas-Smigħ fasslu rapporti temporanji u/jew finali fi tliet każijiet ta’ amalgamazzjonijiet u fi tnax-il każ ta’ antitrust fl-2005, bis-smigħ għal uħud minnhom isir fl-2004. Fl-2005, intalab smigħ orali fi tmien każijiet ta’ antitrust. Ma kien hemm l-ebda smigħ fil-każijiet ta’ amalgamazzjonijiet. In-nuqqas fl-interess fis-smigħ orali fil-każijiet ta’ amalgamazzjonijiet jista’ jirriżulta mix-xewqa tal-partijiet li jużaw il-ħin limitat disponibbli għal negozjati ta’ rimedju minflok ma jixħtu dubju dwar il-valutazzjoni tal-Kummissjoni quddiem udjenza usa’ li tista’ tinkludi wkoll kumpaniji li huma ostili għall-konċentrazzjoni. Il-Proċedura għad-dikjarazzjonijiet orali Fl-2005 ġiet introdotta proċedura ġdida biex jiġi żgurat illi l-intrapriżi li jixtiequ jikkooperaw mal-Kummissjoni skond l-Avviż ta’ Klemenza ma jiġux dissważi milli jagħmlu dan b’riżultat ta’ skoperta fil-proċeduri għal danni ċivili f’ġuriżdizzjonijiet li mhumiex ta’ l-UE. Dan jimplika li membri oħrajn tal-kartell issuspettat m’għandhomx aċċess għal dikjarazzjonijiet korporattivi bil-mod tas-soltu (jiġifieri permezz ta’ CD-ROM/DVD jew fil-forma ta’ kopji stampati). Minflok, il-partijiet jingħataw il-permess li jieħdu noti tar-reġistrazzjoni tad-dikjarazzjonijiet ta’ l-applikant għall-klemenza. I – L- Antitrust – L-Artikoli 81, 82 u 86 KE A – Ir-regoli leġiżlattivi , INTERPRETATTIVI U PROċEDURALI 1. L-ABBUż MID-DOMINANZA 1. Fid-19 ta’ Diċembru, id-DĠ Kompetizzjoni ppubblika dokument ta’ diskussjoni dwar l-applikazzjoni tar-regoli tal-kompetizzjoni ta’ l-UE dwar l-abbuż mid-dominanza (l-Artikolu 82 KE)[1]. Id-dokument ta’ diskussjoni huwa mfassal biex jagħti spinta lid-dibattitu dwar kif is-swieq ta’ l-UE l-aħjar li jiġu protetti mill-imġiba esklużjonarja tal-kumpaniji dominanti, li huwa probabbli li tillimita r-restrizzjonijiet kompetittivi li jifdal fis-swieq. Id-dokument jissuġġerixxi qafas għal infurzar kontinwu u rigoruż ta’ l-Artikolu 82 KE, fejn jibni fuq l-analiżi ekonomika mwettqa fil-każijiet reċenti, u jistabbilixxi metodoloġija waħda possibbli għall-valutazzjoni ta’ wħud mill-aktar prattiċi abbużivi komuni, bħall-prezzijiet maħsuba biex tinqered il-kompetizzjoni, l-użu ta’ marka waħda ( single branding ), l-irbit, u r-rifjut tal-provvista. Forom oħrajn ta’ abbuż, bħal imġiba diskriminatorja u esplojtattiva, se jkunu s-suġġett ta’ aktar xogħol mill-Kummissjoni fl-2006. Id-DĠ Kompetizzjoni stieden kummenti dwar id-dokument ta’ diskussjoni preżenti sal-21 ta’ Marzu 2006. 2. L-Artikolu 82 KE jipprojbixxi l-abbuż ta’ pożizzjoni dominanti. L-abbużi huma komunement imqassma f’abbużi esklużjonarji, li jeskludu lill-kompetituri mis-suq, u abbużi esplojtattivi, fejn il-kumpanija dominanti tesplojta s-saħħa tagħha fis-suq – pereżempju – billi titlob prezzijiet eċċessivi. Id-dokument ta’ diskussjoni jittratta biss l-abbużi esklużjonarji. 3. Id-dokument jiddeskrivi qafas ġenerali biex tiġi analizzata l-imġiba abbużiva esklużjonarja ta’ kumpanija dominanti. Fejn f’suq hija preżenti kumpanija dominanti, il-kompetizzjoni f’dak is-suq diġà hija dgħajfa. L-għan tar-regoli tal-kompetizzjoni huwa għalhekk li ma jitħalliex ikun hemm imġiba minn dik il-kumpanija dominanti li tirriskja li ddgħajjef aktar il-kompetizzjoni, u tagħmel dannu lill-konsumaturi, kemm jekk huwa probabbli li dak id-dannu iseħħ tul medda qasira, medja jew twila ta’ żmien. Għal imġiba bbażata fuq il-prezzijiet, bħal skontijiet, id-dokument iqis jekk għandiex titqies bħala abbużiva biss imġiba li tirriskja teskludi lil kompetituri li huma effiċjenti bl-istess mod. Id-dokument iqis ukoll jekk l-effiċjenzi għandhomx jitqiesu skond l-Artikolu 82 KE, u jekk dan ikun l-każ, kif għandu jsir. Jekk għandhom jitqiesu, l-effiċjenzi affermati għandhom ikunu ħafna akbar mill-effett ristrettiv ta’ l-imġiba kkonċernata. 4. Id-DĠ Kompetizzjoni qiegħed jagħmel konsultazzjonijiet wesgħin dwar id-dokument ta’ diskussjoni. Diġà ddiskuta d-dokument fin-Netwerk Ewropew tal-Kompetizzjoni u issa fetaħ il-konsultazzjoni għall-pubbliku. Bħala parti minn dan il-proċess ta’ konsultazzjoni il-Kummissjoni ser torganizza smigħ pubbliku fir-Rebbiegħa ta’ l-2006 dwar l-abbuż mid-dominanza, u b’mod partikolari dwar il-qafas propost li huwa stabbilit fid-dokument ta’ diskussjoni. 2. IL-FTEHIMIET U L-PRATTIKI MIFTIEHMA 2.1. Ir-Regolamenti dwar l-Eżenzjoni ta’ Kategorija tat-Trasport 2.1.1. It-trasport marittimu Ir-revoka tar-Regolament tal-Kunsill (KEE) Nru 4056/86 – L-eżenzjoni tal-kategorija tal-gruppi internazzjonali tat-tbaħħir 5. Fl-14 ta’ Diċembru, il-Kummissjoni adottat proposta[2] għal Regolament tal-Kunsill li jirrevoka r-Regolament (KEE) Nru 4056/86 li japplika l-Artikoli 81 u 82 KE għat-trasport marittimu[3]. Il-Kunsill se jiddeċiedi dwar din il-proposta bil-maġġoranza kkwalifikata wara li jkun ikkonsulta lill-Parlament Ewropew. 6. L-għan huwa li tintemm l-eżenzjoni tal-kategorija tal-gruppi internazzjonali tat-tbaħħir li tippermetti lil-linji tat-tbaħħir jiltaqgħu f’konferenzi biex jiffissaw il-prezzijiet tat-trasport tal-merkanzija u jirregolaw il-kapaċità. Wara reviżjoni ta’ tliet snin il-valutazzjoni ta’ l-impatt imwettqa turi li l-gruppi internazzjonali tat-tbaħħir ma jissodisfawx l-erba’ kondizzjonjiet kumulattivi ta’ l-Artikolu 81(3) u li r-revoka ta’ l-eżenzjoni tal-kategorija x’aktarx tbaxxi l-prezzijiet tat-trasport, filwaqt li żżomm servizzi li wieħed jista’ joqgħod fuqhom u ttejjeb il-kompetittività ta’ l-industrija Ewropea, b’mod partikolari dik ta’ l-esportaturi ta’ l-UE. Il-proposta tipprevedi perjodu transitorju ta’ sentejn miż-żmien ta’ l-adozzjoni tar-Regolament mill-Kunsill għad-dispożizzjonijiet dwar l-eżenzjoni tal-kategorija tal-gruppi internazzjonali tat-tbaħħir. 7. Il-proposta għandha wkoll l-għan li temenda r-Regolament tal-Kunsill (KE) Nru 1/2003[4] billi testendi l-ambitu tagħha għall-kabotaġġ u servizzi ta’ bastimenti li ma jivvjaġġawx tul rotot regolari ( tramp vessel services ) biex b’hekk tapplika l-istess regoli implimentattivi ġenerali dwar il-kompetizzjoni għas-setturi kollha ta’ l-attività ekonomika. 8. Biex tkun iffaċilitata t-tranżizzjoni għal reġim għalkollox kompetittiv, fl-2007 il-Kummissjoni qed tippjana li toħroġ linji ta’ gwida xierqa dwar il-kompetizzjoni fis-settur marittimu. It-titwil ta’ u l-emendi għar-Regolament tal-Kummissjoni (KE) Nru 823/2000 – Ir-Regolament dwar l-eżenzjoni tal-kategorija tal-konsorzja 9. Fl-20 ta’ April, il-Kummissjoni adottat ir-Regolament (KE) Nru 611/2005 li jemenda r-regolament eżistenti dwar l-eżenzjoni tal-kategorija għall-konsorzja tal-gruppi internazzjonali tat-tbaħħir[5]. Ittawwal ir-Regolament tal-Kummissjoni (KE) Nru 823/2000 sal-25 ta’ April 2010 u jintroduċi żewġ emendi minuri. L-emendi jippermettu li membru tal-konsorzju jkollu d-dritt li jirtira minn ftehim tal-konsorzju mingħajr penali finanzjarja wara żmien inizjali sa 24 xahar, li jikkostitwixxi estensjoni tas-sitt xhur meta mqabbla mar-reġim ta’ qabel. Barra minn hekk, dan il-perjodu inizjali issa japplika wkoll fejn il-partijiet għal ftehim eżistenti jkunu ftiehmu li jagħmlu investiment ġdid sostanzjali fis-servizzi tat-trasport marittimu li joffri l-konsorzju. Investiment bħal dan irid jikkonsisti f’mill-inqas nofs l-investiment totali magħmul mill-membri kollha tal-konsorzju. Fl-aħħarnett, waħda mill-kondizzjonijiet bażiċi għall-eżenzjoni, jiġifieri l-eżistenza ta’ kompetizzjoni effettiva fil-prezzijiet fil-konsorzju, ġiet emendata: issa jistgħu jitqiesu wkoll il-‘kuntratti konfidenzjali individwali’ biex tintwera l-eżistenza ta’ kompetizzjoni bħal din. 10. L-eżenzjoni tal-kategorija tal-konsorzja hija marbuta mill-qrib ma’ l-eżenzjoni tal-kategorija għall-gruppi internazzjonali tat-tbaħħir (ir-Regolament tal-Kunsill (KEE) Nru 4056/86). Minħabba r-rabtiet mill-qrib bejn iż-żewġ eżenzjonijiet tal-kategorija, il-Kummissjoni qieset li la huwa meħtieġ u lanqas xieraq li jkunu introdotti modifiki sostanzjali fl-eżenzjoni tal-kategorija tal-konsorzja qabel it-tmiem tar-reviżjoni tar-Regolament tal-Kunsill (KEE) Nru 4056/86. 2.1.2. It-trasport bl-ajru Is-sostituzzjoni tar-Regolament tal-Kummissjoni dwar l-eżenzjoni tal-kategorija (KEE) Nru 1617/93 11. Il-Kummissjoni segwiet il-proċess ta’ konsultazzjoni li ġie mniedi fl-2004 dwar ir-reviżjoni tar-Regolament tal-Kummissjoni (KEE) Nru 1617/93[6], bil-pubblikazzjoni fit-2 ta’ Marzu ta’ dokument li jiddiskuti s-sottomissjonijiet riċevuti fil-kuntest tal-konsultazzjoni. 12. Fil-15 ta’ Novembru, il-Kummissjoni adottat abbozz preliminari ta’ regolament dwar eżenzjoni tal-kategorija, bl-għan li tissostitwixxi r-Regolament tal-Kummissjoni (KEE) Nru 1617/93. Il-Kumitat Konsultattiv dwar il-Prattiki Restrittivi u l-Abbużi mill-Pożizzjonijiet Dominanti mistenni jiddiskuti dan l-abbozz. L-abbozz preliminari tar-regolament dwar l-eżenzjoni tal-kategorija jistipula li: 13. il-konsultazzjonijiet dwar it-tariffi għall-ġarr tal-passiġġieri għal servizzi ta’ l-ajru fl-UE għandhom jibbenefikaw minn eżenzjoni tal-kategorija sal-31 ta’ Diċembru 2006; din l-eżenzjoni m’għandiex tiġi estiża wara dik id-data; 14. il-konsultazzjonijiet dwar l-allokazzjoni ta’ ħinijiet u l-iskedar ta’ l-ajruporti għandhom jibbenefikaw minn eżenzjoni tal-kategorija sal-31 ta’ Diċembru 2006; din l-eżenzjoni m’għandiex tiġi estiża wara dik id-data; 15. il-konsultazzjonijiet dwar it-tariffi għal servizzi ta’ l-ajru għall-passiġġieri bejn l-UE u pajjiżi terzi għandhom jibbenefikaw minn eżenzjoni tal-kategorija bla ħsara għall-obbligi tar-rappurtaġġ tad-data sal-31 ta’ Diċembru 2008. 16. B’mod parallel mal-preparazzjoni ta’ regolament ġdid dwar eżenzjoni tal-kategorija , is-servizzi tal-Kummissjoni involvew irwieħhom f’konsultazzjonijiet ma’ l- IATA u ma’ diversi linji ta’ l-ajru individwali dwar il-futur tas-servizzi ta’ trasport bejn il-linji. 2.2. Ir-regolament dwar l-eżenzjoni tal-kategorija tad-distribuzzjoni tal-vetturi bil-mutur Il-klawżoli tal-lok fil-ftehimiet dwar id-distribuzzjoni tal-karozzi li m’għadhomx soġġeti għal eżenzjoni tal-kategorija 17. Fl-1 ta’ Ottubru, daħlet fis-seħħ il-parti finali tar-riforma mill-Kummissjoni tar-regoli tal-kompetizzjoni li japplikaw għad-distribuzzjoni tal-vetturi bil-mutur: il-‘klawżoli tal-lok’ fil-kuntratti tad-distribuzzjoni bejn il-manifatturi tal-karozzi u n-negozjanti issa m’għadhomx koperti mir-Regolament tal-Kummissjni (KE) Nru 1400/2002 dwar l-eżenzjoni tal-kategorija tal-vetturi bil-mutur. Il-klawżoli tal-lok huma dispożizzjonijiet fi ftehimiet dwar id-distribuzzjoni tal-karozzi li jassenjaw lok ewlieni speċifiku lin-negozjant u jipprojbixxu lin-negozjant milli jħaddem ħwienet addizzjonali tal-bejgħ jew tal-konsenja f’postijiet oħrajn. 18. Ir-regola l-ġdida tikkonċerna l-karozzi tal-passiġġieri u l-vetturi kummerċjali ħfief. Ma tapplikax għas-sistemi ta’ distribuzzjoni esklużiva, jew ftehimiet li għandhom biss effetti minimi fis-suq[7]. Għall-ftehimiet ta’ distribuzzjoni selettiva, ir-regola l-ġdida tfisser li l-klawżoli tal-lok li jipprojbixxu lin-negozjanti milli jiftħu ħwienet addizzjonali tal-bejgħ jew għall-konsenja jaqgħu barra mill-‘kenn fiż-żgur’ ( safe harbour ) li joħloq ir-Regolament dwar l-eżenzjoni tal-kategorija . 19. L-għan bażiku tal-politika tar-regola l-ġdida huwa doppju[8]: 20. li jitnaqqsu r-restrizzjonijiet territorjali sabiex il-konsumaturi jkunu jistgħu jibbenefikaw minn kompetizzjoni effettiva bejn in-negozjanti, b’mod partikolari dwar il-prezzijiet u f’oqsma fejn ma għandhom l-ebda opportunità reali li jagħżlu bejn negozjanti ta’ l-istess marka tal-fabbrika; u 21. li jkun iffaċilitat l-iżvilupp ta’ forom innovattivi ta’ distribuzzjoni bħal ħwienet li jbiegħu ħafna marki tal-fabbrika( multi-brand outlets ). 22. Billi tittratta l-klawżoli tal-lok skond l-Artikolu 5 tar-Regolament, il-Kummissjoni irrikonoxxiet l-ambitu akbar għall-valutazzjoni individwali, fuq bażi ta’ każ b’każ, jekk klawżola tilħaqx il-kondizzjonijiet kollha meħtieġa biex tkun iġġustifikata eċċezzjoni skond l-Artikolu 81(3). L-effetti pożittivi potenzjali l-aktar probabbli tal-klawżoli tal-lok f’sistemi ta’ distribuzzjoni selettiva huma li jistgħu jipprevjenu l- free-riding (jiġifieri, l-irtirar ta’ parti minn ħruġ ta’ titolu ġdid minn membru ta’ sindikat, bil-ħsieb li jbiegħu aktar tard bi prezz ogħla) fuq l-investimenti u l-isforzi ta’ promozzjoni ta’ negozjanti stabbiliti. 23. Fejn għandu x’jaqsam l-ewwel tip ta’ klawżoli tal-lok li jissemma fir-Regolament – jiġifieri, klawżoli li jipprojbixxu ħwienet addizzjonali tal- bejgħ – huwa diffiċli li wieħed jara kif restrizzjonijiet fuq ħwienet addizzjonali tal-bejgħ jistgħu jkunu meħtieġa mill-manifatturi tal-karozzi biex jiġi evitat l- free-riding . Ir-Regolament jippermetti lill-manifatturi tal-karozzi li jeħtieġu li l-ħwienet sekondarji tal-bejgħ jikkonformaw ma’ l-istandards kwalitativi kollha li japplikaw għan-negozji fiż-żona fejn se jinfetaħ il-ħanut, u li jikkontrollaw din il-konformità bil-quddiem. Dan normalment ser jevita l-periklu ta’ free-riding inġust fuq l-investiment u l-isforzi ta’ promozzjoni tan-negozjanti eżistenti. Barra minn hekk, mhux probabbli li l-ħwienet sekondarji tal-bejgħ iżidu l-ispejjeż tat-tranżazzjonijiet u dawk loġistiċi tal-manifatturi tal-karozzi, għaliex il-kuntratt fis-seħħ man-negozjant ser ikompli jiddetermina fejn il-manifattur tal-karozzi jrid jikkonsenja l-karozzi ordnati min-negozjant. Dan ifisser li meta negozjanti jiftħu ħanut sekondarju tal-bejgħ fi Stat Membru ieħor, mhuwiex meħtieġ kuntratt addizzjonali ma’ l-importatur lokali, għalkemm il-manifattur tal-karozzi naturalment jista’ jiddelega funzjonijiet bħall-kontroll tal-konformità mal-kriterji kwalitativi lill-importatur lokali. Il-kondizzjonijiet tax-xiri u l-miri tal-bejgħ ser jibqgħu dawk li ġew iddeterminati skond il-ftehim tan-negozju eżistenti . 24. Fejn għandu x’jaqsam it-tieni tip ta’ klawżola tal-lok li jissemma fir-Regolament - jiġifieri, klawżoli li jipprojbixxu lin-negozjanti milli jistabbilixxu ħwienet addizzjonali tal- konsenja – huwa probabbli li analiżi individwali skond l-Artikolu 81 KE twassal għal riżultat differenti. Jista’ jkun hemm riskju akbar li punti ta’ konsenja bħal dawn jintużaw (ħażin) għal free-riding fuq l-investimenti, l-isforzi tal-bejgħ fis-suq u r-rieda tajba tan-negozjant stabbilit fit-territorju mmirat. Fil-prattika, jekk il-punti tal-konsenja jintużaw de facto biex isir il-“bejgħ” (bil-kontra ta’ sempliċement “servizz ta’ konsenja” (“ handover services ”)), manifattur jista’ jirnexxielu jinvoka d-deroga skond l-Artikolu Article 81(3), kemm-il darba l-limitazzjoni tal-ftuħ tal-ħwienet tal-konsenja hija l-uniku mod biex jiġu pprevenuti riskji ta’ free-riding bħal dawn, li jistgħu jwasslu għal destabbilizzazzjoni tan-netwerk tad-distribuzzjoni tiegħu. 3. IR-REGOLI PROċEDURALI 3.1 . L-aċċess għall-fajl 25. Fit-13 ta’ Diċembru, il-Kummissjoni adottat Avviż dwar ir-regoli għall-aċċess għall-fajl tal-Kummissjoni fil-każijiet ta’ antitrust u amalgamazzjonijiet[9]. L-Avviż jipprovdi l-qafas għall-eżerċizzju tad-dritt ta’ aċċess għall-fajl skond id-dispożizzjonijiet li jissemmew espressament fl-Avviż. Ma jkoprix il-possibbiltà tal-provvista ta’ dokumenti fil-kuntest ta’ proċeduri oħrajn. Id-dritt ta’ aċċess għall-fajl li ġie deskritt fl-Avviż – li huwa distint mid-dritt ġenerali ta’ aċċess għad-dokumenti skond ir-Regolament (KE) Nru 1049/2001[10] - jagħti l-opportunità lill-persuni li l-Kummissjoni indirizzatilhom dikjarazzjoni ta’ l-oġġezzjonijiet sabiex jeżerċitaw b’mod effettiv id-drittijiet tad-difiża tagħhom. 26. L-iskop ta’ l-Avviż – li jissostitwixxi l-Avviż dwar l-aċċess għall-fajl li ġie adottat fl-1997 – huwa li jittejbu t-trasparenza u ċ-ċarezza tal-proċedura tal-Kummissjoni biex jiġu pproċessati talbiet għal aċċess għall-fajl fil-każijiet ta’ antitrust u ta’ amalgamazzjonijiet. Għal dak l-għan, l-Avviż jinnota li d-destinatarji ta’ l-oġġezzjonijiet tal-Kummissjoni għandhom dritt ta’ aċċess għall-fajl, jew f‘forma elettronika jew f’forma stampata. L-Avviż jindika meta l-aċċess għall-fajl jingħata lill-partijiet. Huwa jispeċifika illi l-“fajl tal-Kummissjoni” jinkludi d-dokumenti kollha assoċjati mal-proċedura speċifika li wasslet għad-dikjarazzjoni ta’ l-oġġezzjonijiet tal-Kummissjoni. Id-dokumenti interni tal-Kummissjoni (li jinkludu d-dokumenti skambjati ma’ l-Istati Membri), is-sigrieti kummerċjali u informazzjoni oħra kunfidenzjali madankollu mhumiex aċċessibbli għall-partijiet. Il-Kummissjoni tinterpreta l-kunċett ta’ dokumenti interni bħala li jinkludi, fil-prinċipju, il-korrispondenza kollha bejn il-Kummissjoni u l-esperti esterni tagħha. Madanakollu, huma aċċessibbli r-riżultati ta’ studju kkummissjonat f’rabta mal-proċeduri kif ukoll mad-dokumenti li huma meħtieġa biex tinftiehem il-metodoloġija applikata fl-istudju jew biex tiġi ttestjata l-korrettezza teknika tiegħu. 27. L-Avviż jinkludi deskrizzjoni bir-reqqa tal-proċeduri għat-trattament ta’ l-informazzjoni kunfidenzjali u biex jiġi implimentat l-aċċess għall-fajl. Jiddeskrivi wkoll il-proċedura biex tinstab soluzzjoni għan-nuqqas ta’ ftehim dwar talbiet għall-kunfidenzjalità, inkluż ir-rwol ta’ l-Uffiċjali tas-Smigħ. 28. L-Avviż ikopri wkoll il-mistoqsija relatata ta’ l-aċċess għal dokumenti speċifiċi għal dawk li qed jagħmlu l-ilment fi proċeduri ta’ antitrust u partijiet oħrajn involuti fi proċeduri ta’ amalgamazzjoni. Dritt bħal dan, madanakollu, huwa aktar limitat fl-ambitu mid-dritt ta’ aċċess għall-fajl. 3.2. Jiġu trattati l-informazzjoni tas-suq u l-ilmenti 29. Il-Kummissjoni tagħti importanza lill-informazzjoni provduta min-negozji u mill-konsumaturi, għaliex din l-informazzjoni tgħin biex jiġi żgurat l-infurzar effettiv tar-regoli tal-kompetizzjoni. Il-Kummissjoni tilqa’ l-informazzjoni dwar oqsma fejn is-suq mhux qed jaħdem sewwa u dwar ksur issuspettat tar-regoli tal-kompetizzjoni. 30. Din l-informazzjoni tista’ tkun provduta lill-Kummissjoni f’diversi modi: 31. L-iżvelar ta’ prattiki kontra l-liġi ( whistleblowing ) u l-applikazzjonjiet għall-klemenza[11] jingħataw l-ogħla prijorità. Il-kartelli huma l-agħar forma ta’ attività anti-kompetittiva u l-Kummissjoni tiddedika riżorsi sinifikanti biex tieħu azzjoni kontriehom. 32. L-informazzjoni dwar is-suq[12] tintlaqa’ dejjem tajjeb, kemm jekk twassal għal investigazzjoni f’każ individwali u kemm jekk le. Huwa biss billi tiġbor firxa ta’ informazzjoni minn firxa ta’ sorsi li l-Kummissjoni tista’ tibni għarfien koerenti tas-suq. 33. L-ilmenti formali[13] li jqajmu kwistjonijiet ċari ta’ interess Komunitarju u li jinkludu informazzjoni xierqa dwar l-isfond jintlaqgħu tajjeb ukoll. Ħafna deċiżjonijiet importanti tal-Kummissjoni setgħu ma kinux possibbli mingħajr l-informazzjoni provduta minn, u l-appoġġ attiv ta’, min jagħmel l-ilment. Normalment jgħin li wieħed jikkuntattja lid-DĠ għall-Kompetizzjoni qabel ma jressaq ilment formali. Il-kuntatti informali ta’ qabel l-ilment jagħmluha possibbli li jkun hemm diskussjonijiet bikrin dwar l-informazzjoni disponibbli għal min potenzjalment sa jagħmel l-ilment u jistgħu jgħinu biex jiċċaraw jekk hux probabbli li każ ser ikun ta’ prijorità għall-Kummissjoni. 34. Kull wieħed minn dawn il-modi li tkun provduta l-informazzjoni huwa importanti u jista’ jwassal ghal azzjoni ta’ infurzar. Il-Kummissjoni ser tqis b’attenzjoni u ser tirrispondi kull sottomissjoni li tirċievi. Kaxxa 1: L-ArtikolI 81 U 82 KE: L-INTERESS KOMUNITARJU FIT-TMEXXIJA TA’ ALLEGAZZJONIJIET TA’ KSUR U TA’ STABBILIMENT TAL-PRIJORITAJIET Dawk li potenzjalment se jagħmlu lment huma mistiedna jqisu il-konsiderazzjonijiet li ġejjin qabel ma jiddepożitaw ilment formali mal-Kummissjoni. L-Awtoritajiet tal-Kompetizzjoni u l-Qrati ta’ l-Istati Membri Meta jqisu jekk jibagħtux ilment formali lill-Kummissjoni, il-konsumaturi u n-negozji għandhom iżommu f’moħħhom li l-awtoritajiet tal-kompetizzjoni ta’ l-Istati Membri japplikaw ukoll il-liġi tal-kompetizzjoni ta’ l-UE u jaħdmu flimkien mal-Kummissjoni fin-Netwerk Ewropew tal-Kompetizzjoni (ECN - European Competition Network). Għalhekk dawk li potenzjalment se jagħmlu lment għandhom iqisu jekk hux probabbli li awtorità tal-kompetizzjoni ta’ Stat Membru hiex f’pożizzjoni tajba biex taġixxi. Pereżempju, fejn ksur issuspettat jaffettwa l-kompetizzjoni prinċipalment fit-territorju ta’ Stat Membru wieħed jista’ jkun li l-Awtorità Nazzjonali tal-Kompetizzjoni (NCA - National Competition Authority) ta’ dak il-pajjiż tkun trid tmexxi l-każ ’il quddiem. Anki fejn każ għandu effetti fuq il-kompetizzjoni f’aktar minn Stat Membru wieħed, l-NCAs jistgħu jikkooperaw fil-ġbir ta’ l-evidenza għal każ ta’ kompetizzjoni, u l-awtoritajiet tal-kompetizzjoni ta’ żewġ Stati Membri jew tlieta jistgħu jmexxu l-każ ’il quddiem flimkien. Hija disponibbli gwida aktar estensiva dwar il-qsim tax-xogħol fl-ECN fuq il-websajt tal-Kummissjoni[14]. Dawk li potenzjalment se jagħmlu lment għandhom iqisu wkoll jiftħux kawża quddiem qorti nazzjonali. Ħafna każijiet jistgħu jiġu trattati b’mod xieraq mill-qrati nazzjonali inklużi t-talbiet għat-twettiq ta’ obbligazzjonijiet kuntrattwali, l-applikazzjoni tas-sanzjoni ċivili tan-nullità fl-Artikolu 81(2) jew l-applikazzjonijiet għall-miżuri temporanji[15]. Il-Kummissjoni ssostni wkoll bil-qawwa d-dritt ta’ dawk li sofrew dannu minħabba mġiba anti-kompetittiva li jfittxu d-danni quddiem il-qrati nazzjonali[16], u ħarġet Green Paper[17] li tiddiskuti l-għażliet dwar kif it-talbiet għad-danni jistgħu jsiru aktar faċli. Il-prijoritajiet Kwalunkwe persuna li potenzjalment ser tagħmel ilment li qed tqis li tressaq ilment formali quddiem il-Kummissjoni għandha wkoll iżżomm f’moħħha illi għalkemm il-Kummissjoni tieħu l-informazzjoni kollha fornuta lilha ferm bis-serjetà, m’għandhiex ir-riżorsi biex tinvestiga kull problema li tinġieb għall-attenzjoni tagħha. Il-Kummissjoni trid tiffissa l-prijoritajiet u tiffoka r-riżorsi limitati tagħha fuq l-investigazzjoni u l-prosekuzzjoni tal-ksur l-aktar serju u fuq l-immaniġġjar ta’ każijiet li huma rilevanti għall-iżvilupp tal-politika tal-kompetizzjoni ta’ l-UE u biex tkun żgurata applikazzjoni koerenti ta’ l-Artikoli 81/82 KE[18]. Filwaqt li tibbaża ruħha fuq l-informazzjoni disponibbli, il-Kummissjoni tuża waħda mill-kriterji li ġejjin jew diversi kriterji li ġejjin, kif ikun xieraqfil-każ individwali, sabiex tiddeċiedi jekk hemmx biżżejjed interess Komunitarju biex twettaq investigazzjoni approfondita ta’ ilment jew le[19]: is-sinifikat ta’ l-impatt fuq il-funzjonament tal-kompetizzjoni fis-suq intern, kif ġie indikat b’mod partikolari minn: l-ambitu ġeografiku ta’ l-imġiba li tat lok għall-ilment, jew is-sinifikat ekonomiku ta’ l-imġiba li tat lok għall-ilment, jew id-daqs tas-suq, jew l-importanza għall-konsumaturi finali tal-prodotti kkonċernati jew ta’ l-imġiba li tat lok għall-ilment; jew il-pożizzjoni fis-suq ta’ l-intrapriżi mmirati mill-ilment jew il-funzjonament ġenerali tas-suq ikkonċernat; l-estensjoni jew il-kumplessità ta’ l-investigazzjoni meħtieġa, il-probabbiltà li jkun stabbilit ksur u jekk fid-dawl ta’ dawn l-elementi huwiex proporzjonat li ssir investigazzjoni approfondita; il-possibbiltà li min jagħmel l-ilment iressaq il-każ quddiem qorti nazzjonali fi Stat Membru, b’mod partikolari filwaqt li jitqies jekk il-każ hux jew diġà kienx is-suġġett ta’ infurzar privat jew hux ta’ tip li jista’ jiġi ttrattat b’mod xieraq b’dan il-mod; l-adegwatezza li tittieħed azzjoni fuq ilment individwali li jikkonċerna (a) kwistjoni(jiet) speċifika(speċifiċi) legali li l-Kummissjoni diġà qiegħda fil-proċess li teżamina f’każ wieħed jew f’diversi każijiet oħra jew li diġà eżaminat u/jew li hija(huma) s-suġġett ta’ proċeduri quddiem il-Qrati Komunitarji; il-waqfien jew il-modifika ta’ l-imġiba li tat lok għall-ilment, b’mod partikolari fejn saru impenji li jorbtu permezz ta’ deċiżjoni tal-Kummissjoni skond l-Artikolu 9 tar-Regolament (KE) Nru 1/2003 jew fejn l-intrapriża(i) li tat(taw) lok għall-ilment biddlet(biddlu) l-imġiba tagħha(tagħhom) għal raġunijiet oħrajn, kemm-il darba la effetti sinifikanti anti-kompetittivi li jippersistu u lanqas is-serjetà tal-ksur allegat ma jagħtu lill-ilment interess Komunitarju minkejja l-waqfien jew il-modifika; l-importanza ta’ oqsma oħrajn tal-liġi Komunitarja jew tal-liġi nazzjonali affettwata mill-imġiba li tat lok għall-ilment meta mqabbla ma’ l-importanza tat-tħassib dwar il-kompetizzjoni li jqajjem l-ilment. Madankollu, dawn il-kriterji huma applikati b’mod flessibbli. Huwa impossibbli li jkunu ddefiniti regoli astratti dwar meta għandu jkun jew m’għandux ikun ġust biex taġixxi l-Kummissjoni. Dejjem ser ikun hemm fatturi, li ma ssemmewx fil-paragrafi t’aktar ’il fuq, li jistgħu jżidu jew inaqqsu l-grad ta’ prijorità ta’ każ partikolari. Barra minn hekk, il-Kummissjoni mhijiex obbligata twarrab każ minħabba nuqqas ta’ interess Komunitarju. Iżda fejn il-Kummissjoni ma temminx li hemm biżżejjed interess Komunitarju li jiġġustifika investigazzjoni approfondita, normalment ser tirrifjuta l-ilment b’referenza għal wieħed jew aktar minn dawn il-kriterji. Il-Kummissjoni qed tagħmel ħilitha biex tgħarraf lil dawk li jagħmlu l-ilmenti fi żmien erba’ xhur minn meta tkun irċeviet ilment jekk hijiex biħsiebha tinvestiga l-każ jew le. | - 4. L-EżAMI SELETTIV TAL-LEġIżLAZZJONI TA’ L-UE B’RELAZZJONI MAL-KOMPETIZZJONI 35. AZZJONI EWLENIJA li ġiet identifikata fl-Istrateġija ta’ Liżbona, li ġiet imnedija mill-ġdid fit-22-23 ta’ Marzu, kienet li jittejjeb l-ambjent regolatorju kemm fuq il-livell ta’ l-UE kif ukoll fuq dak nazzjonali sabiex tittejjeb il-kompetittività. Fl-2002 inbeda x-xogħol li kellu l-għan li jikseb “regolamentazzjoni aħjar”, taħt Pjan ta’ Azzjoni tal-Kummissjoni, li ġie rivedut fis-16 ta’ Marzu. Dan ikopri l-proposti leġiżlattivi kollha pendenti ta’ l-UE, ir-regoli eżistenti (is-semplifikazzjoni) u proposti leġiżlattivi u ta’ politika ġodda. Skond il-Pjan ta’ Azzjoni, f’Ġunju l-Kummissjoni adottat Linji ta’ Gwida dwar il-Valutazzjoni ta’ l-Impatt[20], li jkopru l-inizjattivi leġiżlattivi u ta’ politika kollha inklużi fil-Programm ta’ Ħidma Annwali tal-Kummissjoni. Valutazzjonijiet bħal dawn jesploraw għażliet alternattivi biex tinstab soluzzjoni għal problema definita u jkun evalwat l-impatt ekonomiku, ambjentali u soċjali tagħhom. 36. Il-Linji ta’ Gwida dwar il-Valutazzjoni ta’ l-Impatt jirrikonoxxu li “kompetizzjoni qawwija f’ambjent kummerċjali li jagħti appoġġ hija mutur ewlieni tat-tkabbir tal-produttività u tal-kompetittività”[21]. L-eżami selettiv tal-kompetizzjoni għalhekk jifforma parti integrali mill-valutazzjoni ta’ l-impatt. Il-Linji ta’ Gwida dwar il-Valutazzjoni ta’ l-Impatt jelenkaw – mhux b’mod eżawrjenti – it-tipi ta’ proposti li jeħtieġ ikunu eżaminati b’mod selettiv għal impatti possibbilment negattivi fuq il-kompetizzjoni (pereżempju regoli għall-industriji tan-netwerks liberalizzati, miżuri li għandhom impatt fuq il-barrieri għad-dħul u għall-ħruġ, eżenzjonijiet mir-regoli tal-kompetizzjoni, eċċ.)[22]. 37. It-“test tal-kompetizzjoni” bażiku li ġie applikat fil-kuntest ta’ l-eżami selettiv tal-politika tal-kompetizzjoni jinvolvi li mill-bidunett isiru żewġ mistoqsijiet fundamentali. L-ewwelnett: liema restrizzjonijiet għall-kompetizzjoni jistgħu jirriżultaw direttament jew indirettament mill-proposta (tqiegħed restrizzjonijiet fuq id-dħul fis-suq, affettwata l-imġiba kummerċjali, eċċ.)? It-tieni: huma disponibbli mezzi inqas restrittivi biex jinkiseb l-għan tal-politika kkonċernata? L-eżami selettiv tal-kompetizzjoni jista’ jirriżulta fl-għażla ta’ metodi regolatorji jew ibbażati fis-suq inqas restrittivi biex jinkisbu ċerti għanijiet tal-politika, biex b’hekk jiġu evitati restrizzjonijiet mhux neċessarji jew sproporzjonati għall-kompetizzjoni. Dan huwa fl-interessi kemm tal-konsumaturi kif ukoll ta’ l-industrija. 5. IL- GREEN PAPER DWAR AZZJONIJIET TA’ DANNI GħALL-KSUR TAR-REGOLI TA’ L- ANTITRUST TAL-KE 38. IR- regoli tal-kompetizzjoni li ġew stabbiliti fl-Artikoli 81 u 82 KE jistgħu jkunu infurzati kemm mill-awtoritajiet tal-kompetizzjoni (infurzar pubbliku) kif ukoll mill-partijiet privati li jiftħu proċeduri quddiem qorti nazzjonali (infurzar privat). Wieħed mill-għanijiet tal-modernizzazzjoni tar-regoli ta’ l- antitrust tal-KE kien li r-rwol tal-qrati nazzjonali u ta’ l-awtoritajiet nazzjonali tal-kompetizzjoni (NCAs - national competition authorities ) fl-infurzar ta’ dawn ir-regoli jerġa’ jingħata l-ħajja. Ir-Regolament (KE) Nru 1/2003 jenfasizza r-responsabbiltà konġunta tal-Kummissjoni, tal-qrati nazzjonali u ta’ l-NCAs f’dak ir-rigward, u jipprovdi l-għodod meħtieġa biex jinkiseb infurzar akbar u koerenti tar-regoli ta’ l- antitrust tal-KE. Dwar l-infurzar pubbliku, il-Kummissjoni u l-NCAs issa qed jaħdmu mill-qrib flimkien fi ħdan l-ECN (in-Netwerk Ewropew tal-Kompetizzjoni) biex japplikaw ir-regoli ta’ l- antitrust tal-KE . Dwar l-infurzar privat, ir-Regolament (KE) Nru 1/2003 abolixxa l-monopolju tal-Kummissjoni fuq l-applikazzjoni ta’ l-Artikolu 81(3), biexb’hekk ta s-setgħa lill-qrati nazzjonali biex japplikaw l-Artikoli 81 u 82 KE fl-intier tagħhom. Dawk il-qrati nazzjonali għandhom il-kompetenza esklużiva li jagħtu kumpens għad-danni lill-vittmi tal-ksur tal-liġi tal-kompetizzjoni. 39. Il- Green Paper li adottat il-Kummissjoni fid-19 ta’ Diċembru[23] hija ffokata fuq il-kawżi ta’ għad-danni minħabba l- antitrust . Il-Kummissjoni tixtieq tħeġġeġ din it-tip ta’ azzjoni, li minnha kien hemm ftit biss s’issa[24], minħabba li sservi skop doppju. Mhux biss il-kawżi għad-danni jagħtu lill-vittmi tal-ksur tal-liġi dwar l- antitrust tal-KE l-opportunità li jiksbu kumpens, iżda joħolqu wkoll inċentiv addizzjonali għall-intrapriżi biex jirrispettaw r-regoli ta’ l- antitrust tal-KE . Il-kawżi għad-danni mhux biss isaħħu l-effetti tas-sejbiet tal-ksur mill-awtoritajiet tal-kompetizzjoni, iżda għandhom ukoll ikunu mezz awtonomu ta’ infurzar. L-infurzar privat tar-regoli ta’ l- antitrust tal-KE għalhekk isir għodda biex jitwessa’ l-ambitu ta’ l-infurzar ta’ l-Artikoli 81 u 82 KE. Barra minn hekk, billi jkunu jistgħu b’mod effettiv iressqu talba għad-danni, id-ditti jew il-konsumaturi individwali fl-Ewropa isiru involuti direttament fl-infurzar tar-regoli tal-kompetizzjoni. Esperjenza diretta bħal din iżżid ir-rilevanza diretta tar-regoli tal-kompetizzjoni għad-ditti u għall-konsumaturi. Billi jiżdied il-livell ta’ infurzar tar-regoli ta’ l- antitrust tal-KE, il-kawżi għad-danni jikkontribwixxu għall-osservanza ta’ dawk ir-regoli u b’hekk għal kompetizzjoni effettiva fl-Ewropa. Għaldaqstant, huma għodod importanti fil-ħolqien u fis-sostenn ta’ ekonomija kompetittiva, element ewlieni ta’ l-Istrateġija ta’ Liżbona, li għandha l-għan li tkabbar l-ekonomija ta’ l-Unjoni Ewropea u toħloq l-impjiegi għaċ-ċittadini ta’ l-Ewropa. 40. Fis-sentenza tagħha ta’ l-2001 f’ Courage v Crehan, il-Qorti tal-Ġustizzja kkonfermat li l-vittmi ta’ ksur tar-regoli ta’ l- antitrust tal-KE għandhom dritt li jitolbu d-danni u li l-Istati Membri għandhom jipprovdu għal qafas proċedurali li jagħti spazju għal sistema effettiva ta’ riżarċiment[25]. L-għan ewlieni tal- Green Paper huwa li tidentifika l-ostakoli ewlenin għal sistema aktar effettiva ta’ talbiet għad-danni u li tistabbilixxi l-għażliet differenti għal aktar riflessjoni u għal azzjoni possibbli biex ikunu ffaċilitati t-talbiet għad-danni minħabba ksur tal-liġi dwar l- antitrust tal-KE. 41. Il- Green Paper tindirizza għadd ta’ kwistjonijiet ewlenin, bħall-aċċess għall-evidenza, il-ħtieġa li jkun ippruvat it-tort, il-kalkolu tad-danni, il-possibbiltà li tkun invokata d-difiża tal- passing on (jiġifieri li intrapriża li tixtri mingħand fornitur li għaddej b’imġiba anti-kompetittiva tista’ tkun f’pożizzjoni li ttaffi t-telf ekonomiku tagħha billi tgħaddi l-ħlas żejjed fuq il-klijenti tagħha), il-pożizzjoni għax-xerrejja indiretti, il-possibbiltà ta’ azzjoni rappreżentattiva u kollettiva, l-ispejjeż tal-kawżi, il-koordinazzjoni ta’ l-infurzar pubbliku u privat u r-regoli tal-ġuriżdizzjoni u tal-liġi applikabbli. 42. L-iskop tal- Green Paper huwa li tipprovoka diskussjoni dwar kif jista’ jiżdied in-numru ta’ kawżi għad-danni li jirnexxu li jirrelataw ma’ ksur tar-regoli ta’ l- antitrust tal-KE. Fuq il-bażi tar-risposti riċevuti għall- Green Paper , il-Kummissjoni se tivvaluta liema azzjoni, jekk hemm, hija meħtieġa biex talbiet bħal dawn jingħataw spinta ’l quddiem. B – L-APPLIKAZZJONI TA’ L-ARTIKOLI 81, 82 U 86 1. L-ENERġIJA, L-INDUSTRIJI BAżIċI, IL-KIMIċI U L-FARMAċEWTIċI 1.1. L- enerġija L-istħarriġ settorjali fil-gass u fl-elettriku 43. Rigward l-applikazzjoni tar-regoli ta’ l- antitrust ta’ l-UE fis-settur ta’ l-enerġija l-azzjoni waħdanija l-aktar importanti li ttieħdet fl-2005 kienet it-tnedija ta’ l-istħarriġ settorjali fil-gass u fl-elettriku. Fit-13 ta’ Ġunju, il-Kummissjoni adottat deċiżjoni[26] li nediet l-istħarriġ settorjali fis-setturi tal-gass u ta’ l-elettriku skond is-setgħat tal-Kummissjoni skond l-Artikolu 17 tar-Regolament tal-Kunsill (KE) Nru 1/2003. Il-ġustifikazzjoni għall-istħarriġ settorjali kienet stabbilita f’Komunikazzjoni mill-Kummissarju għall-Kompetizzjoni, bi ftehim mal-Kummissarju għall-Enerġija[27] 44. L-istħarriġ settorjali huwa parti mill-isforzi tal-Kummissjoni biex terġa’ tiġi mnedija l-Istrateġija ta’ Liżbona bl-għanijiet tagħha li tagħti spinta lit-tkabbir ekonomiku, iżżid l-impjiegi u tittrasforma lill-Unjoni Ewropea fl-“ekonomija msejsa fuq l-għarfien l-aktar kompetittiva u dinamika fid-dinja”. Sabiex tgħin ħalli l-Istrateġija ta’ Liżbona terġa’ titqiegħed fid-direzzjoni t-tajba, il-Kummissjoni ddeċidiet li ssegwi applikazzjoni aktar pro-attiva tar-regoli tal-kompetizzjoni, speċjalment permezz ta’ eżamijiet selettivi settorjali, sabiex ikunu żgurati swieq miftuħa u kompetittivi fl-Ewropa b’mod partikolari fis-settur ta’ l-enerġija[28]. 45. L-istħarriġ jiffoka fuq l-industriji ta’ l-elettriku u tad-dawl li ġew liberalizzati dan l-aħħar. L-integrazzjoni tas-suq kienet wisq bil-mod u s’issa ma kellhiex impatt sinifikanti fuq il-livelli ta’ konċentrazzjoni ta’ spiss għoljin li huma karatteristika taż-żewġ setturi. Kien hemm żjidiet sinifikanti fil-prezzijiet fl-2004 u fl-2005 u l-konsumaturi lmentaw dejjem aktar dwar in-nuqqas ta’ ħila tagħhom li jiżguraw offerti kompetittivi mill-fornituri. Dawn l-elementi ssuġġerew li s-swieq mhumiex jiffunzjonaw bl-aħjar mod u ġġustifikaw il-bidu ta’ stħarriġ skond l-Artikolu 17 tar-Regolament (KE) Nru 1/2003 u l-użu ta’ l-istrumenti investigattivi disponibbli għall-Kummissjoni. 46. Fis-settur ta’ l-elettriku, l-istħarriġ jiffoka fuq il-mekkaniżmi tal-formazzjoni tal-prezzijiet fis-swieq tal-bejgħ ta’ l-elettriku bl-ingrossa, il-ġenerazzjoni u l-provvista ta’ l-elettriku, u l-fatturi li jiddeterminaw l-istrateġiji tal-bgħit u tat-tfigħ ta’ l-offerti tal-ġeneraturi. Hemm attenzjoni speċjali ffokata fuq jekk il-ġeneraturi ta’ l-elettriku għandhomx saħħa sinifikanti fis-suq u jistgħux jinfluwenzaw il-prezzijiet bl-ingrossa ta’ l-elettriku. Huwa probabbli li l-analiżi ekonometrika tkun parti minn din il-valutazzjoni. Barra minn hekk, ser jitqiesu mill-qrib il-barrieri għad-dħul u l-barrieri għall-fluss transkonfinali bħal dawk li jistgħu jinqalgħu minn ftehimiet ta’ provvista tul medda twila ta’ żmien f’ċerti Stati Membri u r-reġimi legali u operattivi għall-interkonnetturi li jikkollegaw il-gradilji ta’ l-elettriku nazzjonali. 47. Fil-gass, l-istħarriġ jiffoka fuq il-kuntratti ta’ importazzjoni tul medda twila ta’ żmien, il-ftehimiet tat-tpartit u l-barrieri għall-flussi transkonfinali tal-gass. Ir-rekwiżiti ta’ l-ibbilanċjar għall-utenti tan-netwerk tal-gass u għall-ħażna tal-gass ser ikunu wkoll investigati mill-qrib kif ukoll il-kuntratti ’il bogħod mis-sors tul medda twila ta’ żmien u l-effetti li jista’ jkollhom fuq l-ispejjeż tal-bidla u fuq id-dħul fis-suq. 48. L-istħarriġ dwar il-gass u l-elettriku jeżaminaw kwistjonijiet differenti minħabba li l-kompetizzjoni f’dawn is-setturi tinsab fi stadji differenti ta’ l-iżvilupp u minħabba li għandhom strutturi tal-produzzjoni pjuttost differenti. Madankollu, il-konnessjonijiet bejn dawn is-setturi ser jitqiesu. Tabilħaqq, il-gass huwa karburant primarju dejjem aktar importanti għall-ġenerazzjoni ta’ l-elettriku u s-swieq tal-gass aktar kompetittivi jista’ jkollhom impatt ta’ ġid immedjat fis-swieq ta’ l-elettriku. 49. L-għan tad-DĠ għall-Kompetizzjoni huwa li jidentifika jekk il-ksur ta’ l-Artikoli 81, 82 u 86 KE huwiex responsabbli għall-funzjonament ħażin apparenti tas-swieq ta’ l-elettriku u tal-gass, f’liema każ il-Kummissjoni tkun tista’ tieħu azzjoni korrettiva proattiva. Fuq il-bażi tal-fatti miġbura fl-istħarriġ u l-prijoritajiet konsegwenti għall-infurzar, id-DĠ għall-Kompetizzjoni ser jieħu ħsieb il-każijiet skond l-Artikoli 81, 82 jew 86 KE hekk kif jitfaċċaw. Huwa mistenni li r-riżultati ta’ l-istħarriġ huma ukoll ikollhom rwol fil-valutazzjoni ta’ l-effettività tal-qafas leġiżlattiv korrenti fil-liberalizzazzjoni tas-swieq tal-gass u ta’ l-elettriku. 50. Meta kien qed jipprepara l-istħarriġ, id-DĠ għall-Kompetizzjoni kkonsulta lill-assoċjazzjonijiet ta’ l-industrija, lill-gruppi tal-konsumaturi, lil servizzi oħrajn tal-Kummissjoni (inkluż id-DĠ għat-Trasport u l-Enerġija), u lill-Awtoritajiet Nazzjonali tal-Kompetizzjoni (NCAs) u lill-Awtoritajiet Nazzjonali Regolatorji (NRAs – National Regulatory Authorities ) u lir-rappreżentanti Ewropej tagħhom sabiex jiffoka l-istħarriġ u jiżgura l-effettività tiegħu. L-għan tad-DĠ għall-Kompetizzjoni huwa li tiġi żgurata t-trasparenza fil-proċess kollu. Il-Kummissjoni ppreżentat sett ta’ kwistjonijiet li jirriżultaw mill-ewwel analiżi tar-reazzjonijiet għal għadd ta’ fora u, b’mod partikolari, il-Kunsill ta’ l-Enerġija fl-1 ta’ Diċembru, fejn il-Kummissjoni rrapportat ukoll dwar l-implimentazzjoni tal-pakkett leġiżlattiv għal-liberalizzazzjoni ta’ l-enerġija. It-tħassib ewlieni li identifika d-DĠ għall-Kompetizzjoni fid-Dokument tal-Kwistjonijiet[29] tiegħu għandu x’jaqsam mal-livelli prevalenti tal-konċentrazzjoni, l-esklużjoni vertikali, in-nuqqas ta’ integrazzjoni tas-suq, in-nuqqas ta’ trasparenza u l-mekkaniżmu tal-formazzjoni tal-prezzijiet. Kmieni fl-2006, huwa mistenni li jiġi ppreżentat rapport preliminari, segwit minn konsultazzjoni pubblika intensiva dwar ir-rapport. Ir-rapport finali dwar l-istħarriġ fis-settur ta’ l-enerġija huwa mistenni għall-aħħar ta’ l-2006. 51. L-istħarriġ settorjali sostanzjalment isaħħaħ il-ħila tal-Kummissjoni li trawwem il-kompetizzjoni b’mod pro-attiv fis-setturi tal-gass u ta’ l-elettriku li ġew liberalizzati dan l-aħħar, iżda fl-2005 kienu segwiti b’mod vigoruż l-attivitajiet ta’ infurzar f’każijiet speċifiċi biex jiġi sostnut il-proċess ta’ liberalizzazzjoni. Il-ftehimiet tal-provvista tal-gass tul medda twila ta’ żmien fis-swieq ’il bogħod mis-sors 52. Problema partikolari li qamet wara li s-settur tal-gass infetaħ għall-kompetizzjoni fl-2005 hija l-esklużjoni possibbli tas-suq ’il bogħod mis-sors permezz ta’ kuntratti għall-provvista tal-gass tul medda twila ta’ żmien bejn il-fornituri tradizzjonali min-naħa l-waħda u l-kumpaniji tad-distribuzzjoni u l-utenti industrijali u kummerċjali min-naħa l-oħra. 53. Il-kuntratti tul medda twila ta’ żmien ma jħallux lill-klijenti jaqilbu għal fornituri alternattivi li huma lesti li jipprovdu valur aħjar għall-flus. F’uħud mill-każijiet, il-kuntratti li bħalissa huma fis-seħħ mhumiex mistennija jintemmu qabel ħafna snin u dawn il-klijenti għalhekk ma jistgħux jibbenefikaw mill-kompetizzjoni li qed tiżviluppa fis-settur. Barra minn hekk, hemm ekonomiji ta’ skala sinifikanti fis-suq tal-provvista tal-gass, minħabba pereżempju l-ispiża għolja ta’ l-ibbilanċjar u tal-flessibbiltà, li jonqsu f’termini relattivi hekk kif jiżdiedu l-volumi tal-gass fornut. Għalhekk il-kuntratti tul medda twila ta’ żmien fis-suq ’il bogħod mis-sors tal-gass jistgħu wkoll idewmu l-ħila tal-fornituri alternattivi li jibnu sehem biżżejjed mis-suq biex jikkompetu b’mod effettiv. Kuntratti tul medda twila ta’ żmien bħal dawn għalhekk jistgħu jeskludu s-swieq u jagħtu lok għal tħassib dwar il-kompetizzjoni meta mhumiex indispensabbli biex jiġġeneraw benefiċċji kompensatorji għall-konsumaturi. 54. Id-DĠ għall-Kompetizzjoni u l-NCAs u l-NRAs iddiskutew il-kwistjoni tal-kuntratti tul medda twila ta’ żmien ’il bogħod mis-sors fis-sotto-grupp dwar l-Enerġija tan-Netwerk Ewropew tal-Kompetizzjoni (ECN) f’żewġ okkażjonijiet. Il-Bundeskartellamt ippubblika rapport dwar il-kwistjoni tal-kuntratti tul medda twila ta’ żmien fis-suq tal-provvista tal-gass lill-utilitajiet lokali (“Stadtwerke”) fil-Ġermanja. Imbagħad beda negozjati mal-15-l akbar fornitur f’dan is-suq biex jintroduċi limiti ċari fuq it-tul tal-kuntratti tal-provvista tagħhom. Dawn in-negozjati fallew f’Settembru, u l-Bundeskartellamt ħabbar li kellu jniedi proċeduri formali ta’ projbizzjoni[30]. Id-DĠ għall-Kompetizzjoni qed jinvestiga wkoll każ dwar il-kuntratti tul medda twila ta’ żmien tal-provvista tal-gass fis-suq Belġjan. Il-każijiet dwar restrizzjonijiet territorjali 55. Matul l-2005, id-DĠ għall-Kompetizzjoni kompla l-isforzi tiegħu biex ikun żgurat li l-prattiki kummerċjali ta’ qabel il-liberalizzazzjoni fis-swieq ta’ l-enerġija ma jdgħajfux il-proċess ta’ liberalizzazzjoni. Dawn l-isforzi kienu ppremjati bit-tneħħija tar-restrizzjonijiet territorjali mill-kuntratti tal-provvista tal-gass li kkonkludiet il-Gazprom ma’ għadd ta’ bejjiegħa bl-ingrossa importanti u storiċi fl-UE. Ir-restrizzjonijiet territorjali ma jħallux lill-importaturi tal-gass jesportaw il-gass lil Stati Membri oħrajn u/jew jillimitaw l-inċentivi tagħhom li jagħmlu dan, biex b’hekk jiffrustraw l-integrazzjoni tas-suq u l-kompetizzjoni bejn dawk li diġà qegħdin fih. 56. Fl-2003, id-DĠ għall-Kompetizzjoni kien żgura ruħu li l- Gazprom u l-kumpanija Taljana taż-żejt u l-gass l- Eni Spa [31] kellhom jabbandunaw prattiki bħal dawn. Fi Frar[32], id-DĠ għall-Kompetizzjoni kiseb titjib għall-kuntratti tal-provvista tal-gass bejn il-bejjiegħ tal-gass bl-ingrossa mill-Awstrija l- OMV , li jopera bħalissa fis-suq, u l-produttur Russu tal-gass il-Gazprom. B’mod partikolari, l-OMV mhux ser tibqa’ mrażżna milli tbiegħ mill-ġdid, barra mill-Awstrija, il-gass li tixtri mill-Gazprom, u l-Gazprom ser tkun ħielsa li tbiegħ lil klijenti oħrajn fl-Awstrija mingħajr ma l-ewwel ikollha toffri l-gass lill-OMV (dak li jissejjaħ id-dritt ta’ l-ewwel rifjut). L-OMV qablet ukoll li tikkontribwixxi biex tiżdied il-kapaċità tas-sistema tal-pajpijiet tat-TAG li ġġorr il-gass Russu, mill-Awstrija, lejn l-Italja. Dan ir-riżultat huwa simili għal dak li ntlaħaq fil-konfront ta’ l-ENI fl-2003. L-impenji li ngħataw huma identiċi fis-sustanza għal dawk li l-ENI tat lill-Kummissjoni, l-azzjonista l-oħra tas-sistema tal-pajpijiet tat-TAG, f’Ottubru 2003. Fid-dawl ta’ dawn l-iżviluppi, kien deċiż li tingħalaq l-investigazzjoni. 57. F’Ġunju[33], id-DĠ għall-Kompetizzjoni għalaq l-investigazzjoni tiegħu fil-kuntratti tal-provvista tal-gass bejn il-Gazprom u l-akbar kumpanija Ġermaniża tal-bejgħ bl-ingrossa E.on Ruhrgas AG, li hija parti mill-grupp E.ON, wara li kiseb it-tneħħija tar-restrizzjonijiet territorjali minn dawn il-kuntratti. Barra minn hekk, il-Gazprom mhux ser tibqa’ marbuta minn dispożizzjoni tal-“klijent l-aktar favorit” li qabel kienet inkluża f’dawn il-kuntratti. Dawn il-klawżoli obbligaw lill-Gazprom toffri lir-Ruhrgas kondizzjonijiet simili għal dawk li offriet lill-kompetituri tar-Ruhrgas fis-suq tal-bejgħ bl-ingrossa fil-Ġermanja. 58. L-għeluq ta’ dawn iż-żewġ każijiet jimplika li l-każijiet kollha tal-Kummissjoni miftuħa fl-2001 dwar restrizzjonijiet fuq l-esportazzjoni fuq il-gass Russu (l-Awstrija, Franza, il-Ġermanja, l-Italja u l-Olanda) issa ngħalqu. L-investigazzjonijiet, li nfetħu wkoll fl-2001, ikomplu fejn jikkonċernaw importazzjonijiet mill-operaturi Taljani u Spanjoli tal-gass Alġerin. Il-qafas regolatorju 59. Matul l-2005, il-qafas regolatorju għas-suq intern fl-elettriku u l-gass ġie żviluppat aktar. Fit-28 ta’ Settembru il-Kunsill u l-Parlament adottaw Regolament dwar il-kondizzjonijiet għall-aċċess minn parti terza għan-netwerk tat-trażmissjoni tal-gass naturali, li huwa mistenni li jtejjeb l-opportunitajiet għall-kummerċ transkonfinali minn dawk li jidħlu ġodda[34]. Kmieni fl-2006 ser tiġi adottata Direttiva dwar is-sigurtà tal-provvista u l-iżvilupp ta’ l-infrastruttura fl-elettriku[35]. Huwa mistenni li tipprovdi qafas regolatorju ta’ min jista’ jistrieħ fuqu u li jwassal għal investimenti ġodda fil-ġenerazzjoni u fl-infrastuttura ta’ l-elettriku. 60. Matul l-2005, il-Kummissjoni kompliet bl-isforzi tagħha biex tiżgura ruħha li l-Istati Membri jimplimentaw it-Tieni Direttivi dwar il-Gass[36] u l-Elettriku[37], li jikkostitwixxu s-sisien regolatorji tal-proċess ta’ liberalizzazzjoni tas-swieq ta’ l-enerġija. Sar progress sinifikanti. It-Tieni Direttivi dwar il-Gass u l-Elettriku obbligaw ukoll lill-Kummissjoni li tirrapporta, sa l-aħħar ta’ l-2005, dwar il-progess li sar fil-ħolqien ta’ suq intern tal-gass u ta’ l-elettriku. Il-Kummissjoni ssottomettiet ir-rapport tagħha quddiem il-Kunsill ta’ l-Enerġija fl-1 ta’ Diċembru. Huwa koerenti ma’ l-analiżi tad-DĠ għall-Kompetizzjoni fl-istħarriġ settorjali tiegħu, u jissuġġerixxi li jsiru reviżjonijiet li jirrigwardjaw il-pajjiżi qabel ma jkun deċiż fl-aħħar ta’ l-2006 dwar il-ħtieġa għat-tielet pakkett tal-liberalizzazzjoni. 61. Il-Qorti tal-Ġustizzja ċċarat ukoll uħud mill-aspetti importanti tal-qafas regolatorju meta, fis-7 ta’ Ġunju, tat is-sentenza tagħħa fil-każ VEMW [38] . Għalkemm il-każ ikkonċerna b’mod speċifiku riservi tul medda twila ta’ żmien tal-kapaċitajiet ta’ l-interkonnetturi fl-Olanda, dan għandu implikazzjonijiet importanti għal ħafna riżervi storiċi tul medda twila tal-kapaċitajiet ta’ l-interkonnetturi li komplew jeżistu wara li daħlet fis-seħħ l-Ewwel Direttiva dwar l-Elettriku[39]. 62. Il-Qorti sabet li l-aċċess prijoritarju mogħti mil-leġiżlazzjoni u mir-regolament Olandiż għall-kuntratti tal-provvista storiċi (23 % tal-kapaċità totali ta’ l-interkonnetturi f’dan il-każ partikolari) ikkostitwixxa diskriminazzjoni projbita mid-Direttiva dwar l-Elettriku ta’ l-1996, minħabba li l-Artikoli 7 u 16 ta’ din id-Direttiva jeħtieġu li l-utenti antiki u ġodda kollha tan-netwerk jiġu ttrattati ndaqs. Il-Qorti tadotta dan il-metodu fuq il-bażi tar-raġunament illi kwalunkwe interpretazzjoni oħra għandha tirriskja li tqiegħed fil-periklu t-tranżizzjoni minn suq monopolistiku u kompartimentalizzat għal wieħed miftuħ u kompetittiv. Il-Qorti qieset ukoll li l-Olanda setgħet talbet eżenzjoni skond id-Direttiva għall-kuntratti eżistenti, iżda naqset li tagħmel dan fiż-żmien dovut. 63. Din is-sentenza tista’ tkun segwita minn aktar każijiet fil-qrati fuq livell nazzjonali u minn azzjoni mill-NRAs. Dwar l-infurzar ta’ l- anti-trust , is-sentenza twitti t-triq għall-possibbiltà ta’ kawżi istitwiti mid-DĠ għall-Kompetizzjoni minkejja li s-sentenza tal-Qorti ma indirizzatx kwistjonijiet ta’ kompetizzjoni b’mod espliċitu. 64. Huwa probabbli li l-istħarriġ settorjali jipprovdi lid-DĠ għall-Kompetizzjoni bi stampa ġenerali tajba tal-kwistjonijiet fattwali li hemm madwar ir-riżervi tul medda twila ta’ żmien u dwar il-ħtieġa għal investigazzjonijiet ta’ segwitu. 65. Fl-aħħarnett, l-2005 ra wkoll il-bidu tal-kummerċ fid-drittijiet ta’ emissjoni tas-CO2[40]. Għalkemm mhuwiex rilevanti biss għas-settur ta’ l-enerġija, l-effetti tiegħu possibbilment jinħassu bl-aktar mod ċar fis-swieq ta’ l-elettriku. Is-sistema kummerċjali ta’ l-emissjonijiet tidher li kellha effett fuq il-prezzijiet ta’ l-elettriku minħabba li l-ġeneraturi ta’ l-elettriku parzjalment jaqsmu f’fatturi jew f’komponenti l-prezz tad-drittijiet ta’ emissjoni fil-prezzijiet li jitolbu lill-konsumaturi finali. Ċerti konsumaturi ta’ l-elettriku lmentaw li ż-żjidiet fil-prezzijiet ma kellhomx iseħħu għaliex, fil-parti l-kbira, id-drittijiet ta’ emissjoni kienu allokati mingħajr ħlas. REPSOL 66. Għalkemm matul l-2005 l-Kummissjoni tat prijorità lis-setturi tal-gass u ta’ l-elettriku li kienu ġew liberalizzati ftit qabel, kompliet l-azzjoni kontra l-ksur f’setturi oħrajn ta’ l-enerġija, bħad-distribuzzjoni tal-karburanti tal-muturi. 67. Fl-20 ta’ Ottubru 2004, il-Kummissjoni ppubblikat avviż[41] skond l-Artikolu 27(4) tar-Regolament (KE) Nru 1/2003 sabiex tittestja fis-suq l-impenji mressqa mir- REPSOL C.P.P. (“REPSOL”) fit-tifsira ta’ l-Artikolu 9(1) tar-Regolament (KE) Nru 1/2003. Is-suġġett ta’ l-investigazzjoni tal-Kummissjoni skond l-Artikolu 81 KE huwa l-użu tal-klawżoli ta’ esklużività għall-provvista tal-karburanti tal-muturi fil-kuntratti ta’ distribuzzoni ffirmati mir-REPSOL, li waslu għall-esklużjoni tas-suq Spanjol għall-bejgħ bl-ingrossa u bl-imnut tal-karburanti tal-muturi. Il-kuntratti kienu oriġinarjament innotifikati lill-Kummissjoni, iżda din in-notifika skadiet fl-1 ta’ Mejju 2004. 68. Fis-17 ta’ Ġunju 2004, intbagħtet valutazzjoni preliminari fit-tifsira ta’ l-Artikolu 9(1) tar-Regolament (KE) Nru 1/2003 lir-REPSOL. 69. Din il-valutazzjoni preliminari tissuġġerixxi li l-aċċess għas-suq huwa diffiċli u li l-kuntratti tar-REPSOL jikkontribwixxu b’mod sinifikanti għall-esklużjoni possibbli tas-suq minħabba li jorbtu parti kbira mis-suq mar-REPSOL u huma għal żmien twil (b’mod partikolari il-kuntratti ta’ “kirja” u ta’ “użufrutt”, fejn ir-REPSOL kellha dritt għall-proprjetà limitat biż-żmien, idumu għal 25 sa 40 sena). 70. L-impenji li offriet ir-REPSOL jagħtu lil għadd ta’ negozjanti li għandhom kuntratt ta’ “kirja” jew ta’ “użufrutt” (“kuntratt U/S”) dritt li jtemmu l-ftehim kmieni, bla ħsara għall-ħlas ta’ kumpens lir-REPSOL. Barra minn dan, ir-REPSOL m’għandiex tikkonkludi kwalunkwe ftehim ġdid ma’ stazzjonijiet DODO[42] itwal minn ħames snin; u sa l-aħħar ta’ l-2006, m’għandha tixtri l-ebda stazzjon ġdida DODO. L-implimentazzjoni ta’ l-impenji proposti għandha tkun immonitorjata minn fiduċjarju maħtur mir-REPSOL. 71. Wara r-riżultat tat-test fis-suq ta’ l-impenji proposti, ir-REPSOL ressqet impenji riveduti u l-Kummissjoni qed tipprevedi li tipproċedi għall-adozzjoni ta’ deċiżjoni skond l-Artikolu 9(1) tar-Regolament (KE) Nru 1/2003, li għandha tagħmel lil dawn l-impenji riveduti jorbtu. 1.2. L-industriji bażiċi Il-Ftehim kummerċjali ALROSA –De Beers 72. Fit-3 ta’ Ġunju, il-Kummissjoni ppubblikat avviż[43] skond l-Artikolu 27(4) tar-Regolament (KE) Nru 1/2003 sabiex tittestja fis-suq l-impenji[44] mressqa minn ALROSA u De Beers fit-tifsira ta’ l-Artikolu 9(1) tar-Regolament (KE) Nru 1/2003. Is-suġġett ta’ l-investigazzjoni tal-Kummissjoni skond l-Artikoli 81 KE u 82 KE u l-Artikoli 53 u 54 ŻEE huwa ftehim kummerċjali bejn dawn iż-żewġ kumpaniji, fejn it-tnejn huma attivi fit-tħaffir għal u fil-provvista ta’ djamanti mhux irfinati. Il-ftehim kien oriġinarjament innotifikat lill-Kummissjoni, iżda din in-notifika skadiet fl-1 ta’ Mejju 2004. 73. Id-dikjarazzjonijiet ta’ l-oġġezzjonijiet li ġew indrizzati lill-kumpaniji f’Jannar u f’Lulju 2003 ikkostitwew il-valutazzjoni preliminari tal-Kummissjoni fit-tifsira ta’ l-Artikolu 9(1) tar-Regolament (KE) Nru 1/2003. 74. Il-valutazzjoni preliminari tissuġġerixxi li De Beers għandu pożizzjoni dominanti f’suq dinji għad-djamanti mhux irfinati. Billi jidħol fil-ftehim kummerċjali ma’ ALROSA, l-akbar kompetitur tiegħu, De Beers għandu jikseb kontroll fuq sors sinifikanti ta’ provvista fis-suq tad-djamanti mhux irfinati u għandu jikseb aċċess għal firxa wiesgħa ta’ djamanti li kieku ma jkollux aċċess għalihom. Min-naħa waħda, dan għandu jelimina lil ALROSA bħala sors ta’ provvista fis-suq barra mir-Russja, u għandu jtejjeb is-saħħa fis-suq li diġà għandu De Beers bl-effett li jfixkel it-tkabbir jew iż-żamma tal-kompetizzjoni f’suq għad-djamanti mhux irfinati. 75. Il-valutazzjoni preliminari nnotat ukoll li skond il-ftehim kummerċjali, De Beers, l-akbar produttur tad-djamanti fid-dinja, kieku jaġixxi bħala distributur għal madwar nofs il-produzzjoni ta’ l-akbar kompetitur tiegħu. Minħabba l-fatt li l-kwantitajiet ikkummerċjati jkunu sostanzjali u li l-ftehim sar bejn l-akbar żewġ intrapriżi attivi fil-kummerċ tad-djamanti mhux irfinati, il-kompetizzjoni fis-suq kieku tiddgħajjef b’mod sostanzjali minħabba l-ftehim kummerċjali. 76. L-impenji li offrew ALROSA u De Beers ipproponew li jnaqqsu ftit ftit il-valur tal-bejgħ tad-djamanti mhux irfinati bejniethom għal USD 700 miljun fl-2005, USD 625 miljun fl-2006, USD 550 miljun fl-2007, USD 475 miljun fl-2008, USD 400 miljun fl-2009 u USD 275 miljun fl-2010 u lil hinn. Fejn għandhom x’jaqsmu l-iffissar tal-prezzijiet, it-tqassim u l-valutazzjoni, ALROSA u De Beers għandhom jikkonkludu ftehim simili għall-ftehim kummerċjali. L-implimentazzjoni ta’ l-impenji proposti għandha tkun immonitorjata minn fiduċjarji maħtura minn ALROSA u De Beers, rispettivament. 77. Wara r-riżultat tat-test fis-suq ta’ l-impenji proposti, il-Kummissjoni qiegħda tikkunsidra li tipproċedi għall-adozzjoni ta’ deċiżjoni skond l-Artikolu 9(1) tar-Regolament (KE) Nru 1/2003, li għandha tagħmel lil dawn l-impenji riveduti jorbtu. 1.3. Il-kimiċi 78. Matul 2005 id-DĠ għall-Kompetizzjoni wettaq eżerċizzji ta’ “eżami selettiv tal-kompetizzjoni” f’relazzjoni ma’ għadd ta’ abbozzi ta’ testi leġiżlattivi fis-settur tal-kimiċi, bħar-reviżjoni ppjanata tad-Direttiva dwar il-Protezzjoni ta’ l-Impjanti 91/414/KEE[45], li tirregola t-tqegħid fis-suq tal-prodotti tal-protezzjoni ta’ l-impjanti, u l-proposta tal-Kummissjoni għal Regolament dwar ir-Reġistrazzjoni, l-Evalwazzjoni, l-Awtorizzazzjoni u r-Restrizzjoni tal-Kimiċi[46] ( REACH ), li ser jipprovdi għar-reġistrazzjoni ta’ madwar 30 000 kimika li diġà teżisti, kif ukoll għal kwalunkwe kimika futura. 79. L-analiżi tal-kompetizzjoni, li dejjem għaddejja minħabba l-emendi possibbli li għandhom isiru għat-test tal-proposti matul il-proċess leġiżlattiv, iffokat fuq li jkun żgurat li dawn it-testijiet leġiżlattivi u, b’mod partikolari, l-ispejjeż imposti fuq l-industrija, ma jwasslux għal tgħawwiġ tal-kompetizzjoni. 1.4. Il-farmaċewtiċi Il-kompetizzjoni ġenerika 80. Industrija farmaċewtika Ewropea kompetittiva hija minn ta’ quddiem fuq l-aġenda tal-Kummissjoni, speċjalment minħabba l-Istrateġija ta’ Liżbona. Huwa meħtieġ li jkun żgurat li l-prodotti innovattivi jgawdu minn protezzjoni qawwi tal-proprjetà intellettwali sabiex il-kumpaniji jkunu jistgħu jiġbru lura n-nefqa tagħhom għar-riċerka u l-iżvilupp (R&D – research and development ) u jkunu ppremjati għall-isforzi innovattivi tagħhom. Iżda jekk il-kumpaniji jipprovaw itawlu din il-protezzjoni kontra l-liġi, jaħdem bħala diżinċentiv għall-innovazzjoni u jista’ jkun ksur serju tar-regoli tal-kompetizzjoni ta’ l-UE. Il-kompetizzjoni minn prodotti ġeneriċi, magħmulin minn pajjiżi terzi wara li jkun skada brevett, normalment tħeġġeġ aktar innovazzjoni fil-farmaċewtiċi. 81. Fil-qafas tal-każ AstraZeneca (ara l-kaxxa 2 aktar ’l isfel) u b’mod parallel miegħu, id-DĠ għall-Kompetizzjoni sar konxju ta’ l-imġiba potenzjalment anti-kompetittiva li għandha l-għan li teskludi jew iddewwem il-kompetizzjoni ġenerika. Dawn l-indikazzjonijiet irriżultaw f’monitoraġġ intensifikat tal-kompetizzjoni fis-settur tal-mediċini ġeneriċi. Il-kummerċ parallel fil-farmaċewtiċi 82. Il-Kummissjoni tqis il-kummerċ parallel fil-prodotti farmaċewtiċi bħala mezz ta’ arbitraġġ bejn l-Istati Membri bi prezzijiet għoljin u dawk bi prezzijiet baxxi, li jikkontribwixxi għall-ħolqien ta’ suq komuni fil-prodotti farmaċewtiċi. Il-qrati Ewropej kellhom fehma dejqa ta’ l-applikazzjoni ta’ l-Artikolu 81 KE għal sistemi ta’ kwoti ta’ provvista li jillimitaw jew jagħmlu impossibbli l-kummerċ bejn l-Istati Membri, minħabba li dawn is-sistemi jikkonstitwixxu mġiba unilaterali min-naħa ta’ l-intrapriżi. 83. Is-sistemi ta’ kwoti ta’ provvista unilaterali madankollu jistgħu jinqabu mill-Artikolu 82 KE. Madanakollu, jridu jitqiesu l-ġustifikazzjonijiet oġġettivi possibbli għal sistemi bħal dawn . Kaxxa 2: AstraZeneca: abbuż MILL-PROċEDURI TAL-GVERN FIS-SETTUR FARMAċEWTIKU Fil-15 ta’ Ġunju, il-Kummissjoni adottat deċiżjoni fejn immultat lill-AstraZeneca AB u lill-AstraZeneca Plc (AZ) EUR 60 miljun talli kisru l-Artikolu 82 KE u l-Artikolu 54 ŻEE billi użaw ħażin il-proċeduri pubbliċi u r-regolamenti f’għadd ta’ stati ŻEE sabiex jeskludu d-ditti ġeneriċi u lil negozjanti paralleli milli jikkompetu kontra l-prodott kontra l-ulċeri ta’ l-AZ il-Losec[47]. Il-multa qieset li wħud mill-karatteristiċi ta’ l-abbużi – jiġifieri l-użi ħżiena tal-proċeduri tal-gvern – jistgħu jitqiesu bħala ġodda. 1. Is-suq rilevanti Is-suq rilevanti jinkludi s-swieq nazzjonali għal dawk li jissejħu proton pump inhibitors (PPIs) li jinbiegħu fuq riċetta tat-tabib u li jintużaw għall-mard relatat ma’ l-aċidu gastro-intestinali (bħall-ulċeri). Il-Losec ta’ l-AZ kien l-ewwel PPI. 2. Id-dominanza ta’ l-AZ fis-swieq nazzjonali tal-PPI kkonċernati Is-sejbiet tal-Kummissjoni dwar id-dominanza matul is-snin rilevanti fil-pajjiżi kkonċernati huma bbażati inter alia fuq l-ishma għolja mis-suq ta’ l-AZ u l-pożizzjoni bħala sokkombenti fis-suq tal-PPI. Min jagħmel l-ewwel pass f’suq farmaċewtiku ġeneralment ikun jista’ tikseb u jżomm prezzijiet ogħla minn dawk li jidħlu fis-suq wara. Id-deċiżjoni tal-Kummissjoni tqis ukoll il-kwistjoni tax-xerrejja monopsony (jiġifieri, sitwazzjoni fejn hemm xerrej wieħed għall-prodott ta’ kumpanija, fi kliem ieħor monopolju tax-xerrej) (jiġifieri, sistemi saniatarji nazzjonali) u r-regolamentazzjoni tal-prezzijiet. Tosserva li s-saħħa tan-negozjar tax-xerrejja monopsony hija mnaqqsa b’mod konsiderevoli vis-à-vis kumpaniji li joffru prodotti ġodda ġenwinament innovattivi (bħal-Losec). Barra minn dan, ix-xerrejja monopsony mhumiex f’pożizzjoni li jikkontrollaw id-dħul fis-suq. 3. L-użu ħażin tas-sistema regolatorja L-ewwel abbuż ta’ l-AZ involva l-użu ħażin ta’ Regolament tal-Kunsill li ġie adottat fl-1992[48] fejn inħoloq ċertifikat supplimentari ta’ protezzjoni (SPC - supplementary protection certificate) li taħtu l-protezzjoni bażika tal-brevetti għall-prodotti farmaċewtiċi tista’ tiġi estiża. L-abbuż essenzjalment ikkonsista f’konfigurazzjoni ta’ rappreżentazzjonijiet qarrieqa li għamlet l-AZ sa min-nofs ta’ l-1993 quddiem uffiċji tal-brevetti f’għadd ta’ pajjiżi taż-ŻEE b’rabta ma’ l-applikazzjonijiet tagħha għall-SPC ghall-omeprazole (is-sustanza attiva fil-prodott ta’ l-AZ il-Losec). Minħabba din l-informazzjoni qarrieqa, l-AZ kisbet protezzjoni żejda f’diversi pajjiżi. Id-dħul ta’ verżjonijiet ġeneriċi irħas tal-Losec għalhekk ġie ttardjat, u dan fisser spejjeż għas-sistemi sanitarji u għall-konsumaturi. Il-Kummissjoni sabet li l-użu ta’ proċeduri u regolamenti bħal dawn jista’ jkun abbużiv f’ċirkostanzi speċifiċi, b’mod partikolari fejn l-awtoritajiet jew il-korpi li japplikaw proċeduri bħal dawn għandhom ftit jew xejn diskrezzjoni. L-eżistenza tar-rimedji skond dispożizzjonjiet legali oħrajn ma tistax minnha nfisha teskludi l-applikazzjoni ta’ l-Artikolu 82 KE, anki jekk ikopru aspetti ta’ l-imġiba esklużjonarja. Fid-deċiżjoni tagħha, il-Kummissjoni sabet li m’hemm l-ebda raġuni biex tiġi limitata l-applikabilità tal-liġi tal-kompetizzjoni f’sitwazzjonijiet fejn imġiba bħal din ma tiksirx liġijiet oħrajn u fejn mhemm l-ebda rimedju ieħor. 4. L-użu ħażin tal-proċeduri ta’ awtorizzazzjoni tad-drogi It-tieni abbuż seħħ lejn l-aħħar tas-snin 1990 u kkonsista fit-talbiet ta’ l-AZ għad-dereġistrazzjoni ta’ l-awtorizzazzjoni tas-suq tagħha għall-kapsuli tal-Losec fid-Danimarka, fin-Norveġja u fl-Iżvezja f’kuntest fejn il-kapsuli tal-Losec ġew irtirati mis-suq u l-pilloli MUPS tal-Losec ġew imnedija f’dawk it-tliet pajjiżi. Id-dereġistrazzjoni selettiva neħħiet l-awtorizzazzjoni ta’ referenza tas-suq (reference market authorisation) li d-ditti ġeneriċi u n-negozjanti paralleli diskutibilment kellhom bżonn jistrieħu fuqha f’dak iż-żmien biex jidħlu u/jew jibqgħu fis-suq. Il-Kummissjoni sabet li permezz ta’ l-imġiba tagħha l-AZ ipprovat testendi, u parzjalment irnexxielha, testendi de facto l-protezzjoni mogħtija ferm aktar miż-żmien provdut fir-regoli applikabbli. Dan it-tieni abbuż huwa wkoll ikkaratterizzat minn ħsieb esklużjonarju f’kuntest regolatorju kkaratterizzat minn diskrezzjoni limitata, jew nieqsa għalkollox, min-naħa ta’ l-awtoritajiet ikkonċernati. Il-kumpaniji dominanti għandhom responsabbiltà speċjali biex jużaw jeddijiet speċifiċi, kemm jekk privati kif ukoll jekk pubbliċi, b’mod raġonevoli fejn għandu x’jaqsam l-aċċess għas-suq għal partijiet oħrajn. Fid-deċiżjoni tagħha, il-Kummissjoni osservat li l-atti waħdanija li jinvolvu t-tnedija, l-irtirar jew it-talbiet għad-dereġistrazzjoni normalment m’għandhomx jikkostitwixxu abbuż fihom infushom. | 2. L-informazzjoni, il- MEZZI TA’ KOMUNIKAZZJONI U L-MEDJA 2.1. Il- mezzi ta’ komunikazzjoni elettroniċi u s-servizzi postali Il-ħlasijiet tar- roaming tat-telefonija ċellulari 84. Dwar ir- roaming (jiġifieri l-ħlasijiet għall-użu ta’ telefons ċellulari waqt l-ivjaġġar barra mill-pajjiż), fl-10 ta’ Frar il-Kummissjoni bagħtet dikjarazzjonijiet ta’ oġġezzjonijiet lill-operaturi tan-netwerk ċellulari Ġermaniż T-Mobile International AG & Co. KG (T-Mobile) u Vodafone D2 GmbH (Vodafone) . L-oġġezzjonijiet għandhom x’jaqsmu mar-rati li kemm it-T-Mobile kif ukoll il-Vodafone talbu mingħand l-operaturi tan-netwerk ċellulari barrani għar- roaming internazzjonali fuq livell ta’ bejgħ bl-ingrossa (dawk li jissejħu Tariffi Bejn l-Operaturi – IOTs [ Inter Operator Tariffs ]). Il-konklużjonijiet provviżorji ta’ l-investigazzjoni tal-Kummissjoni tat-T-Mobile kienu li t-T-Mobile abbużat mill-pożizzjoni dominanti tagħha fil-Ġermanja għall-provvista ta’ servizzi tar- roaming internazzjonali fuq livell ta’ bejgħ bl-ingrossa fuq in-netwerk tagħha stess mill-1997 sa mill-inqas l-aħħar ta’ l-2003, billi talbet prezzijiet inġusti u eċċessivi. Il-Kummissjoni laħqet l-istess konklużjonijiet provviżorji dwar it-tariffi li talbet il-Vodafone għall-perjodu 2000 sa mill-inqas l-aħħar ta’ l-2003. Is-servizzi tal- broadband 85. Dwar is-servizzi tal- broadband , fl-2004, il-Kummissjoni aċċettat impenji mingħand id- Deutsche Telekom AG (DT) biex ittemm l-imġiba, fil-forma ta’ “kompressjoni tal-marġni” ( margin squeeze ) dwar l-aċċess maqsum tal- loop lokali (qsim tal-linji) fil-Ġermanja, li provviżorjament instab li kienet tammonta għal abbuż minn pożizzjoni dominanti[49]. Il-ftehim li rriżulta kienet ibbażat fuq il-metodoloġija tal-kompressjoni tal-marġni kif ġie stabbilit fid-deċiżjoni dwar id- Deutsche Telekom [50]. Wara li kienet ikkonsultata l-Awtorità Regolatorja Nazzjonali Ġermaniża (NRA) – il- Bundesnetzagentur (BNetzA) – il-Kummissjoni aċċettat il-ftehim u dan wassal għal tnaqqis sostanzjali fil-ħlasijiet għall-qsim tal-linji. Sussegwentement, diversi kumpaniji bdew jiftħu networks sabiex jipprovdu servizzi broadband fuq il-bażi tal-qsim tal-linji. Madankollu, f’applikazzjoni lill-BNetzA bid-data ta’ l-24 ta’ Mejju, id-DT ħabbret l-intenzjoni tagħha li terġa’ żżid il-ħlasijiet għall-qsim tal-linji. Wara li ġie vverifikat li dan kellu jwassal biex terġa’ sseħħ il-kompressjoni tal-marġni li saret qabel il-ftehim, is-servizzi tal-Kummissjoni intervjenew u talbu lid-DT biex tikkonforma ma’ l-impenji tagħha. Sabiex ma tħallix lill-Kummissjoni tibda proċeduri formali, it-DT iffajljat applikazzjoni ġdida mal-BNetzA fejn applikat għall-istess tariffi bħall-2004. Il-BNetzA – li s-servizzi tal-Kummissjoni kkooperaw mill-qrib magħha f’dan il-każ – fl-aħħar approvat t-tariffi bl-ingrossa li kienu aktar baxxi minn dawk li saret applikazzjoni għalihom, u aktar baxxi milli kienu meħtieġa biex id-DT tikkonforma ma’ l-impenji tagħha[51]. Il-Kummissjoni qed tistenna li l-kondizzjonijiet imtejba għall-provvista tas-servizzi tal- broadband permezz tal-qsim tal-linji jinfluwenzaw il-kompetizzjoni b’mod pożittiv u jżidu l-penetrazzjoni tal- broadband fil-Ġermanja, li fl-aħħar mill-aħħar ser iżidu l-għażla tal-konsumatur u jnaqqsu l-prezzijiet tal-konsumaturi. L-Istħarriġ Settorjali tat-3G 86. F’Settembru, il-Kummissjoni kkonkludiet l-istħarriġ settorjali tagħha tas-sitwazzjoni kompetittiva fis-suq għas-sistemi l-ġodda tal-komunikazzjoni ċellulari li jistgħu jittrażmettu kontenut awdjoviżivi (3G). Is-sejbiet ta’ l-istħarriġ settorjali kienu s-suġġett ta’ preżentazzjoni pubblika fis-27 ta’ Mejju u l-parteċipanti fis-suq kienu kkummentaw dwar is-sejbiet. 87. L-istħarriġ settorjali, li kien inizjattiva konġunta tal-Kummissjoni u l-Awtorità tas-Sorveljanza ta’ l-EFTA, saret fl-2004 u fl-ewwel nofs ta’ l-2005 u nbdiet għaliex il-Kummissjoni riedet tiżgura ruħha li l-kontenut sportiv, li huwa kritiku għall-adozzjoni ta’ servizzi ċellulari ġodda, ma jinżammx lura minħabba mġiba anti-kompetittiva. Involviet reviżjoni komprensiva ta’ l-imġiba ta’ l-atturi kollha involuti fl-akkwist, fil-bejgħ mill-ġdid, u fl-esplojtazzjoni tad-drittijiet ċellulari għall-avvenimenti sportivi. 88. Madwar 230 organizzazzjoni rrispondew għall-kwestjonarji li ntbagħtu fl-2004. Barra minn dan, meta ġiet riveduta d- data miġbura, id-DĠ għall-Kompetizzjoni analizza 50 sitwazzjoni ta’ każijiet fejn inqalgħu problemi dwar il-kompetizzjoni fiż-żmien meta nbiegħu d-drittijiet tat-3G. 89. Ir-riżultati ta’ l-istħarriġ settorjali taw lill-Kummissjoni perspettiva ċara ta’ l-iżviluppi tas-suq korrenti u xejriet tat-tqegħid fis-suq u ta’ l-esplojtazzjoni prevalenti tul il-katina tal-valur kollha tal-kontenut sportiv għall-pjattaformi ċellulari. Is-sejbiet ta’ l-istħarriġ settorjali u l-azzjonijiet ta’ segwitu ġew deskritti f’rapport li jiġbor fil-qosor il-konklużjonijiet ta’ l-istħarriġ settorjali[52]. 90. Dan ir-rapport jenfasizza għadd ta’ prattiki kummerċjali potenzjalment anti-kompetittivi, li nstabu matul l-istħarriġ settorjali, li jistgħu jillimitaw id-disponibbiltà tas-servizzi sportivi ċellulari innovattivi lill-konsumaturi. Ir-rapport jiffoka fuq erba’ oqsma ewlenin tat-tħassib dwar il-kompetizzjoni li ġew żvelati mill-istħarriġ: 91. Ir-ragruppament: sitwazzjonijiet fejn operaturi b’saħħithom tal-medja ikunu xtraw id-drittijiet awdjoviżivi kollha għall-aqwa sport fi grupp sabiex jiżguraw l-esklużività fuq il-pjattaformi kollha bl-ebda skop ta’ esplojtazzjoni jew ta’ sotto-liċenzjar tad-drittijiet tat-3G. 92. Il-projbizzjonijiet: sitwazzjonijiet fejn kondizzjonijiet ristrettivi żżejjed (projbizzjonijiet serji fuq il-ħin jew limitazzjonijiet mhux meħtieġa fuq it-tul tal-klipp) ikunu imposti fuq id-drittijiet taċ-ċellulari li jillimitaw id-disponibbiltà prattika tal-kontenut tat-3G. 93. Il-bejgħ konġunt: sitwazzjonijiet fejn id-drittijiet tat-3G jibqgħu ma jiġux esplojtati, minħabba li l-organizzazzjonijiet tal-bejgħ kollettiv ma jirnexxielhomx ibiegħu d-drittijiet tat-3G tal-klabbs sportivi individwali. 94. L-esklużività: l-attribuzzjoni esklużiva tad-drittijiet tat-3G f’sitwazzjonijiet li jwasslu għall-monopolizzazzjoni ta’ l-aqwa kontenut minn operaturi b’saħħithom. 95. Ir-rapport stieden lill-parteċipanti fis-suq sabiex jirrivedu l-prattiki kummerċjali tagħhom, u biex maż-żmien jirrimedjaw għall-effetti possibbilment anti-kompetittivi li jirriżultaw mill-prattiki kummerċjali tagħhom. Ir-rapport ħabbar ukoll li d-DĠ għall-Kompetizzjoni, flimkien ma’ l-Awtoritajiet Nazzjonali tal-Kompetizzjoni (NCAs) ikkonċernati, ser jirrivedu s-sitwazzjonijiet ta’ każijiet potenzjalment dannużi b’dimensjoni nazzjonali li kienu identifikati matul l-istħarriġ settorjali. Il-proċedura ta’ konsultazzjoni skond l-Artikolu 7 tad-Direttiva ta’ Qafas (2002/21/KE) 96. Taħt il-qafas regolatorju ta’ l-UE għan-netwerks u għas-servizzi tal-mezzi ta’ komunikazzjoni elettroniċi[53], l-Awtoritajiet Nazzjonali Regolatorji (NRAs) huma obbligati jiddefinixxu s-swieq tal-mezzi ta’ komunikazzjoni elettroniċi rilevanti li huma xierqa għaċ-ċirkostanzi nazzjonali skond il-prinċipji tal-liġi tal-kompetizzjoni ta’ l-UE. 97. Wara l-proċedura ta’ l-analiżi tas-suq, l-NRAs għandhom jagħmlu aċċessibbli għall-Kummissjoni l-abbozzi tal-miżuri regolatorji kollha li jikkonċernaw id-definizzjoni tas-swieq rilevanti, is-sejba jew in-nuqqas ta’ sejba ta’ saħħa sinifikanti fis-suq (SMP - significant market power ) u r-rimedji regolatorji proposti, jekk hemm. Il-Kummissjoni tista’ jew toħroġ kummenti, li l-NRAs iridu jqisuhom bl-akbar mod possibbli, jew titlob lill-NRAs biex jirtiraw l-abbozz tal-miżura jekk id-definizzjoni tas-suq u/jew id-determinazzjoni ta’ l-SMP hija inkompatibbli mal-liġi Komunitarja. Fl-2005, il-Kummissjoni rċeviet 201 notifika mill-NRAs (żjieda netta meta mqabbla mad-89 notifika fl-2004). 98. Fl-2005, il-Kummissjoni adottat deċiżjoni waħda fejn talbet li jiġu rtirati l-miżuri notifikati[54]. F’dak il-każ – li kien jikkonċerna t-tmiem tat-telefonati fuq linja fissa bl-ingrossa fil-Ġermanja – l-NRA kienet ipproponiet illi taħtar lid-Deutsche Telekom bħala operatur li għandu l-SMP fis-suq għall-provvista tas-servizzi bl-ingrossa tat-terminazzjoni fuq in-netwerk tagħha stess. L-NRA kkonkludiet li l-53 operatur alternattiv tan-netwerks fissi fil-Ġermanja ma kellhomx SMP, minkejja l-pożizzjonijiet monopolistiċi tagħhom għall-provvista tas-servizzi tat-tmiem bl-ingrossa fuq in-netwerks rispettivi tagħhom, fid-dawl tal-qawwa tal-bejgħ kompensatorja tad-Deutsche Telekom. Il-Kummissjoni qieset, madankollu, li l-NRA ma kinitx ipprovdiet biżżejjed evidenza biex ikun appoġġjat l-argument tal-qawwa tal-bejgħ kompensatorja. 99. Barra minn hekk il-Kummissjoni vvalutat tliet notifiki li fihom l-NRA sabet li żewġ operaturi jew aktar kienu kollettivament dominanti f’suq rilevanti. Fi tnejn minn dawn il-każijiet l-NRA rtirat in-notifika qabel ma l-Kummissjoni adottat deċiżjoni, fuq il-bażi tat-tħassib preliminari li esprimew is-servizzi tal-Kummissjoni[55]. Fit-tielet każ – li kkonċerna s-suq għall-aċċess ċellulari u l-ħolqien tat-telefonati bl-ingrossa fl-Irlanda –il-Kummissjoni ma oġġezzjonatx għas-sejba tad-dominanza kollettiva ta’ l-NRA. 100. Fl-aħħarnett, il-Kummissjoni aċċettat il-proposta ta’ l-NRA Franċiża biex tinkludi fis-suq rilevanti għat-telefonati b’vuċi fissa ( fixed voice calls ), dawk li jissejħu servizzi ta’ “ voice over the internet protocol ” (VoIP) (“telefonati fuq il-protokoll ta’ l-internet”) li jagħtu l-opportunità lill-klijenti li jagħmlu u jirċievu t-telefonati bl-istess mod bħas-servizzi tat-telefonija tradizzjonali[56]. L-NRA Franċiża għamlet distinzjoni bejn servizzi purament tal-VoIP bbażati fuq l-Internet li jixbhu l-Messaġġi Istantaneji u mezzi ta’ komunikazzjoni oħrajn peer-to-peer ibbażati fuq l-internet bħal Skype, u s-servizzi tal-VoIP li huma provduti minn operaturi tal- broadband alternattivi li investew fit-tneħħija tar-raggruppament tal- loop lokali u fi prodotti oħrajn ta’ aċċess permezz tal- broadband u għalhekk huma f’pożizzjoni li joffru lill-klijenti tagħhom servizzi ta’ telefonati ( voice services ) ta’ kwalità ogħla u li għandhom l-istess funzjonalità bħat-telefonija tradizzjonali. Il-proċeduri ta’ ksur skond l-Artikolu 226 KE dwar id-Direttiva tal-Kompetizzjoni (2002/77/KE) 101. Minbarra u flimkien mar-regoli tal-kompetizzjoni ta’ l-UE u mal-proċedura ta’ konsultazzjoni provduta fl-Artikolu 7 tad-Direttiva ta’ Qafas, il-proċeduri ta’ ksur skond l-Artikolu 226 KE jintużaw mill-Kummissjoni biex ikun żgurat li l-Istati Membri (i) jittrasponu d-direttivi KE fil-liġi nazzjonali u (ii) jittrasponuhom b’mod korrett. Hija r-responsabbiltà tad-DĠ għall-Kompetizzjoni li jimmonitorja l-konformità ta’ l-Istati Membri ma’ waħda mid-direttivi fil-Qafas regolatorju ta’ l-UE għall-mezzi ta’ komunikazzjoni elettroniċi, jiġifieri dik li tissejjaħ Direttiva tal-Kompetizzjoni[57]. L-iskop tad-Direttiva tal-Kompetizzjoni huwa l-ewwelnett li jiġi żgurat li l-Istati Membri ma jagħtu jew ma jżommu fis-seħħ l-ebda dritt esklużiv jew speċjali għall-provvista tan-netwerks tal-mezzi ta’ komunikazzjoni elettroniċi u tas-servizzi tal-mezzi ta’ komunikazzjoni elettroniċi kontra l-Artikolu 86 KE, u għaldaqstant biex jiġi żgurat li ma’ l-UE kollha jipprevalu l-kondizzjonijiet kompetittivi tas-suq . 102. Il-Kummissjoni kompliet il-proċeduri ta’ ksur tagħha kontra dawk l-Istati Membri li damu ma adottaw il-miżuri meħtieġa skond il-liġi nazzjonali biex jikkonformaw mar-rekwiżiti tad-Direttiva tal-Kompetizzjoni. Matul l-2005, il-Kummissjoni għalqet il-proċeduri pendenti kontra l-Belġju, l-Estonja u r-Repubblika Ċeka wara li dawn l-Istati Membri għarrfu lill-Kummissjoni bl-adozzjoni tal-miżuri nazzjonali. Min-naħa l-oħra, permezz tas-sentenza ta’ l-14 ta’ April il-Qorti tal-Ġustizzja sabet li l-Greċja kienet għadha ma adottatx il-miżuri meħtieġa sabiex tikkonforma mad-Direttiva tal-Kompetizzjoni[58]. B’mod simili, f’sentenza tas-16 ta’ Ġunju l-Qorti tal-Ġustizzja kkonkludiet li l-Lussemburgu naqas milli jadotta l-miżuri meħtieġa biex jikkonforma ma’ din id-Direttiva[59]. Madankollu, fit-23 ta’ Ġunju l-Lussemburgu nnotifika miżuri lill-Kummissjoni li ser iġibu l-leġiżlazzjoni tal-pajjiż skond id-Direttiva tal-Kompetizzjoni . 103. Fl-2004 inġibdet l-attenzjoni tal-Kummissjoni li fl-Iżvezja baqgħu fis-seħħ regolamenti li jobbligaw lix-xandara tat-televixin li jakkwistaw is-servizzi tax-xandir u tat-trażmissjoni terrestri esklużivament mill-kumpanija ta’ l-Istat Teracom AB. Għalhekk, il-Kummissjoni fetħet proċeduri ta’ ksur kontra l-Iżvezja[60]. Ir-risposta tal-Gvern Żvediż għall-ittra tal-Kummissjoni ta’ avviż formali – dwar is-servizzi tax-xandir analogu – ma kien fiha l-ebda impenn ċar biex il-ksur jinġieb fi tmiem f’terminu ta’ żmien raġonevoli. Għalhekk, fis-16 ta’ Marzu, il-Kummissjoni adottat opinjoni raġunata kontra l-Iżvezja skond l-Artikolu 226 KE. Il-Kummissjoni kkonkludiet li r-rekwiżit li x-xandara jridu jakkwistaw is-servizzi tax-xandir analogu esklużivament mit-Teracom huwa bi ksur tad-Direttiva tal-Kompetizzjoni. Aktar investigazzjoni fl-2005 wera li r-regolament Żvediż dwar is-servizzi tax-xandir diġitali kellhom effetti simili. Ix-xandara li jixtiequ jqassmu l-programmazzjoni tagħhom permezz ta’ netwerk diġitali terrestri fl-Iżvezja huma obbligati jikkooperaw mat-Teracom għal ċerti aspetti ewlenin tal-katina tad-distribuzzjoni diġitali (bħall- inkorporazzjoni f’sistema multipla ). Il-Kummissjoni kkonkludiet li t-Teracom ingħatat de facto dritt speċjali jew esklużiv anki għas-servizzi tax-xandir diġitali li jikser id-Direttiva tal-Kompetizzjoni. Għalhekk il-Kummissjoni bagħtet ittra komplementari ta’ avviż formali lill-Gvern Żvediż fit-12 ta’ Ottubru. 104. Fl-istess jum, il-Kummissjoni bagħtet ittra ta’ avviż formali lill-Ungerija, fejn iddikjarat il-fehma tagħha li l-Att dwar il-Medja Ungeriż huwa inkompatibbli mad-Direttiva tal-Kompetizzjoni. Billi jillimita d-drittijiet ta’ l-operaturi tat-televizjoni permezz tal-kejbil ( cable-TV ) li jipprovdu servizzi ta’ trażmissjoni ta’ xandir f’territorju li ma jistax jinkludi aktar minn terz tal-popolazzjoni, l-Att dwar il-Medja Ungeriż jirrestrinġi d-dritt li jiġu stabbiliti jew provduti networks jew servizzi ta’ mezzi ta’ komunikazzjoni elettroniċi u jipprevjeni aktar konsolidazzjoni tas-suq tat-televixin permezz tal-kejbil. Jekk tiġi abolita r-restrizzjoni għandu jżid il-kompetizzjoni bejn l-operaturi tal-kejbil kif ukoll bejn l-operaturi tal-kejbil u operaturi li jużaw tipi oħrajn ta’ infrastruttura. Is-Servizzi Postali 105. Il-politika tal-kompetizzjoni ta’ l-UE fis-settur postali tiġi applikata f’kuntest ta’ liberalizzazzjoni li għadha mhux kompleta tas-swieq postali. Id-Direttiva Postali[61] tippermetti li, safejn huwa meħtieġ biex tiġi żgurata l-ħidma tas-servizz universali taħt kondizzjonijiet finanzjarjament ibbilanċjati, l-Istati Membri jistgħu jirriservaw ċerti servizzi postali għall-operaturi tas-servizzi postali universali, li għadhom jirrappreżentaw porzjon kbir tas-suq. Sa mhux aktar tard mill-31 ta’ Diċembru 2006, id-Direttiva Postali teħtieġ li l-Kummissjoni tressaq proposti li jintroduċu, jekk ikun xieraq, il-liberalizzazzjoni sħiħa tas-suq postali ta’ l-UE sal-2009. Ċerti Stati Membri abolixxew il-monopolji tagħhom jew ħabbru pjanijiet biex jagħmlu dan qabel dik id-data. 106. Fuq dak l-isfond, fl-2005, il-Kummissjoni eżaminat l-abbozzi tal-liġijiet dwar is-servizzi postali f’għadd ta’ Stati Membri. Il-Kummissjoni kienet tal-fehma illi l-abbozz tal-liġi postali tar-Repubblika Ċeka kien fih dispożizzjonijiet li kellhom jestendu l-monopolju ta’ l-operatur sokkombenti lil hinn mill-ambitu tad-Direttiva Postali u għalhekk kellu jerġa’ jimmonopolizza suq li f’dak l-Istat Membru qabel kien miftuħ għall-kompetizzjoni. Il-Kummissjoni hija tal-fehma li fejn l-ambitu tad-drittijiet esklużivi ma jmurx lil hinn mis-servizzi postali li jistgħu jkunu riservati, kif inhu ddefinit fid-Direttiva Postali, prima facie jistgħu jkunu ġġustifikati fid-dawl ta’ l-Artikolu 86(2)[62]. Wara kuntatti informali bejn il-Kummissjoni u l-Gvern Ċek, il-liġi ġiet emendata b’mod li ma estendiex il-monopolju u ppermettiet li l-kompetizzjoni tiżviluppa aktar fis-suq ikkonċernat. 107. Barra minn dan, id-DĠ għall-Kompetizzjoni bħalissa qiegħed jinvestiga ċerti prattiki li jistgħu jxekklu l-kompetizzjoni fil-posta intra-Komunitarja transkonfinali, li fil-prinċipju kienet liberalizzata skond ir-regoli ta’ l-UE. Fil-parti l-kbira ta’ dawn il-każijiet, l-imġiba allegatament abbużiva tirrelata ma’ prattiki li jinfluwenzaw il-pożizzjoni dominanti mis-suq tas-servizzi ta’ monopolju għas-swieq ta’ ħdejh li huma miftuħa għall-kompetizzjoni. Huwa probabbli li prattiki bħal dawn isiru dejjem aktar komuni hekk kif il-liberalizzazzjoni timxi ’l quddiem. Għalhekk, il-Kummissjoni u l-NCAs iridu jibqgħu attenti biex jiżguraw illi l-imġiba anti-kompetittiva ma tħassarx il-benefiċċji tal-proċess gradwali ta’ liberalizzazzjoni li ħie deċiż mill-Kunsill u mill-Parlament. 2.2. Il- medja Il-Bundesliga Ġermaniża 108. Fid-19 ta’ Jannar, il-Kummissjoni adottat id-deċiżjoni dwar il- Bundesliga Ġermaniża[63] - l-ewwel deċiżjoni ta’ impenn skond l-Artikolu 9 tar-Regolament (KE) Nru 1/2003. Id-deċiżjoni ddikjarat l-impenji tal-lig tal-futbol Ġermaniż dwar il-bejgħ konġunt u esklużiv tad-drittijiet tal-medja għal-logħbiet tal-futbol bħala li jorbtu legalment u temmet il-proċeduri. 109. Bid-deċiżjoni dwar il- Bundesliga , il-Kummissjoni kkonfermat il-politika ta’ anti-trust tagħha fil-qasam tal-medja fejn għandhom x’jaqsmu l-bejgħ u l-akkwist tad-drittijiet ta’ valur ta’ l-isport awdjoviżiv. Minħabba l-istruttura tas-settur tal-medja, fejn għadd limitat ta’ operaturi qed jinnegozjaw ammont żgħir ta’ drittijiet esklużivi ta’ valur ta’ l-isport awdjoviżiv, faċilment jinqala’ tħassib dwar il-kompetizzjoni f’dan is-settur. Fuq in-naħa tal-provvista, ta’ spiss ikun hemm biss ftit fornituri tad-drittijiet ta’ l-aqwa sport. Il-konċentrazzjoni fuq in-naħa tal-provvista tiżdied permezz tal-bejgħ konġunt, jiġifieri l-ippuljar tad-drittijiet tal-klabbs u tat-tqegħid fis-suq minn entità waħda[64]. Hemm ukoll konċentrazzjoni sostanzjali fuq in-naħa ta’ min qed jixtri, li tista’ tagħti lok għal tħassib minħabba l-effetti potenzjali tagħha fuq l-aċċess għall-kontenut għall-operaturi l-oħra fis-suq[65]. 110. Il-Kummissjoni għamlet valutazzjoni preliminari fit-18 ta’ Ġunju 2004 skond l-Artikolu 9(1) tar-Regolament (KE) Nru 1/2003 u li sar disponibbli għall-Assoċjazzjoni tal-Lig u d-DFB. Skond din il-valutazzjoni preliminari il-bejgħ konġunt u esklużiv tad-drittijiet tal-medja mill-Liga-Fußballverband qajjem għadd ta’ tħassib dwar il-kompetizzjoni. Il-klabbs tal- Bundesliga possibbilment ma tħallewx jittrattaw b’mod indipendenti max-xandara u/jew ma’ l-intermedjarji tad-drittijiet sportivi u b’mod partikolari milli jieħdu deċiżjonijiet kummerċjali indipendenti dwar il-prezz u l-kontenut tal-pakketti tad-drittijiet, biexb’hekk kienet eskluża l-kompetizzjoni bejn il-klabbs għall-bejgħ tad-drittijiet. Barra minn hekk, ladarba l-aċċess għall-kontenut tal-futbol għandu rwol importanti għax-xandara u għall-operaturi tal-medja ġodda, li qed jik